qundao/data-zh-poetry huggingface dataset:
永遇乐·贞白行役福州，归述所历，以词纪之
作者：汪东
朝代：清
体裁：词

闽峡波涛，武夷深秀，此行经遍。才卸征衫，且呼杯茗，为道亲闻见。好山当户，明湖绕宅，未减江南心眼。最豪华、南台高处，望中灯火如练。炎方暖候，温泉涌出，却笑华清池浅。可惜来迟，荔枝摘尽，雕俎涎空咽。归装应有，锦囊佳句，供我细饮闲遣。但频探、烟尘涨海，几时尽散。
江城子·病中寄千帆祖棻峨嵋山下
作者：汪东
朝代：清
体裁：词

萧萧落叶又惊吹。步庭墀。罥蛛丝。几朵芙蓉，憔悴月中姿。料得半钩云外影，山隐约，似峨嵋。仙郎才调手同携。玉台诗。镜鸾知。帘捲西风，刚对菊花期。忆否江城人惜别，因病损，旧腰肢。
浣溪沙
作者：汪东
朝代：清
体裁：词

残绿庭阴罥网丝。凌晨寒雨湿阶泥。水沈笼罢更添衣。药铫常温妻病久，茶铛閒置客来稀。寂寥情味晚秋时。
浣溪沙
作者：汪东
朝代：清
体裁：词

画烛光销腊鼓催。碧琉璃碗酒新醅。酒阑乘兴斗牙牌。百步回廊闲试屐，半弓小筑自名斋。玉人曾向梦中来。
浪淘沙·邓樱桥示诗五十章，自言乡人称之为霸邓。又善医，因戏赠
作者：汪东
朝代：清

霸业几时休。杖策来游。南都人物想风流。岂似青囊传妙术，春满瀛洲。
淡黄柳·尹默喜白石此词音节谐婉，倚声调之，亦如白石之调张仲远也
作者：汪东
朝代：清
体裁：词

飘扬柳发。犹作春螺色。倚弄新词追白石。欠个红牙按拍。垂手低吟暗香侧。恨堆积。重重暮山碧。倚帘久、想妆额。看遥空、忽坠青鸾翼。细字缄书，万千珍重，寒暖何人替得。
清平乐·盆中植蕙数本，春晚作花，娟娟可爱，对此有怀，弥增凄恋
作者：汪东
朝代：清
体裁：词

珠帘不捲。燕子归来晚。惟有幽花长作伴。春暮自成悽惋。年年纫佩流馨。凭他寄怨湘灵。犹恐孤芳易歇，明朝雨满空城。
玉楼人
作者：汪东
朝代：清
体裁：词

一樽重泛宜春酒。争奈向、情怀异旧。长宵拼著无眠，不堪听、檐际雨溜。痴心屡把爻占叩。最堪厌、卜者唧�。道伊来则须来，恰难期、是甚时候。
珍珠令·腊月廿一日立春
作者：汪东
朝代：清
体裁：词

云昏雾阻蓬山杳。知心少。任隔院、梅花开了。连岁惜春迟，讶今番独早。暖意先融愁似扫。算唯有、别情难道。难道怕、薄倖春归，翻催人老。
珍珠帘·徐道邻居八块田，柳榭荷池，景物幽胜。一日与谢冰心约人听歌，病不获与，已而闻充和返青禾关，亦未至，用梦窗韵赋意
作者：汪东
朝代：清
体裁：词

曲波映柳腰肢袅。拖烟缕、浅掠萦回沙道。云意碧嵯峨，动冶歌云杪。病似吴蚕抽绪懒，放半隙、吟魂飞到。风峭。尽衣单夜迥，月魄低小。尊畔烛影千行，傍钗头娇燕，身随蛾绕。细语拨香檀，费谢娘情抱。曼雨诸天严供养，欠胜鬘、拈花微笑。都杳。怕隔岭重关，啼莺催老。
瑞龙吟·西湖公园本清帝行宫，游人独盛，用清真韵赋
作者：汪东
朝代：清

西泠路。依旧暗水漂花，乱云低树。沈沈寒食新阴，画船骏马，嬉游处处。无数承平閒话，绣围香绕，湖山歌舞。谁道旧家风流，弹指非故。斜阳燕麦，重赋玄都句。还留恋、平台纵览，芳园微步。胜赏随波去。鬓丝自鉴，牵愁万绪。衰柳飘残缕。归棹远，冥冥长堤烟雨。半生浪迹，不如飞絮。
瑶华·瓶梅将谢，杨园主人送三色兰补之，一种浅碧，一种朱丝黄瓣，一种深紫，俗所称墨兰者，尤奇绝
作者：汪东
朝代：清
体裁：词

冰泉浅汲，藓干分携，替暖炉沈屑。邀春未久，应怕听、林表催春鶗鴂。杨园花好，记杯酒、留连情热。剪数枝、抽畹芳荪，伴我一窗风月。天然韵比江梅，更仙子凌波，不涴尘袜。生绡画取，难得似、瞥眼兰昌姝绝。绿珠红线，算未抵、紫云尤别。可称他、云鬓斜篸，傍枕幽香清发。
破阵子·同盟国空军将大举袭倭，先作此词以当铙吹
作者：汪东
朝代：清
体裁：词

卉服但馀鸟迹，蓬山那有仙京。日出僭称天子号，蚕食翻渝上国盟。神人愤共盈。海水垂天皆立，火云射地通明。万翼回旋风雨势，千里遥闻霹雳声。芙蓉峰已倾。
红林檎近
作者：汪东
朝代：清
体裁：词

春景方融暖，乱花时送香。散策度前圃，袷衣映回塘。遥想层丘翠麓，正傍雾阁云窗。玉蕊初褪宫妆。莺语啭新簧。头白嗟倦客，心怯老殊乡。输他燕子，衔泥犹宿雕梁。但珍珠桥畔，鸡鸣埭口，劝君聊复欢此觞。
绕佛阁·中夜不寐，有怀汉江诸弟，依梦窗声均
作者：汪东
朝代：清
体裁：词

乱红碎锦，都换暗碧，春榭机杼。愁丝万缕。夜阑付与，幽人铸幽句。寸阴逝羽。孤雁吊影，分散吴楚。顿惊倦旅。羁情摇荡，随风堕轻絮。镜里看华发，回首机云偕隐处。声似动人，春雷方启户。甚梦觉邯郸，利名炊黍。履霜纤屦。叹自警荒鸡，谁伴宵舞。暗徘徊、泪零如雨。
绮罗香·居竹楼时日以丹青遣，醇士为余作小景，题遗山句云：“可怜旧隐抛何处，一片伤心画不成。”检示惘然，为拈此解
作者：汪东
朝代：清
体裁：词

暗筱藏楼，疏桐坠井，砧杵先惊秋意。庾信愁多，常怯避愁无计。身已似、落叶飘灵，信都付、去鸿迢递。最难堪、残蜡摇风，伴人清夜共垂泪。丹青谁是妙手，拟把云笺小幅，商量心事。粉藉脂匀，匀了几番重费。寻旧约、沟水分流，选梦痕、故山难记。画不成、一片伤心，素屏空自倚。
般涉瑞鹧鸪·瓶供蜡梅红梅各一枝，时距立春尚远
作者：汪东
朝代：清
体裁：词

胭脂红破浅深椒。道装相衬蜡潜消。弄影瓶花，绝似词人句，蝶粉蜂黄大小乔。旧家亭馆今谁在，数声玉笛轻飘。剩笑枕上心情，频探春来未、尽良宵。梦被罗浮翠羽招。
菩萨蛮
作者：汪东
朝代：清
体裁：词

灵峰紫翠非斤�。白云如带相萦缚。莫非画图看。阴阴生昼寒。龙泓藏片石。异代谁珍惜。孤鹤啄云归。前身丁令威。
菩萨蛮·其四
作者：汪东
朝代：清
体裁：词

绿杨阴下芦为屋。披襟閒坐谈衷曲。打网不辞劳。渔民今富饶。共称毛主席。千载谁堪匹。即此向来无。鱼秧入太湖。
蓦山溪·和清真
作者：汪东
朝代：清
体裁：词

重帘密护，霭霭霏香阵。素面净铅华，自天然、融朱腻粉。朝来睡起，约略淡妆，梳蟠髻丫，整钗匀，珠衱腰身稳。高唐云散，此意谁相问。腊破渐春回，探从头、几番花信。群芳遍数，来并玉人，看兰气味，菊精神，兼胜江梅韵。
蝶恋花 其一 和清真，四首
作者：汪东
朝代：清
体裁：词

历历晓珠明又定。倚枕褰帷，仰面看华井。风戛帘钩霜气迥。铜炉虽暖犹嫌冷。起坐旁皇惭吊影。万感萦怀，独语将谁听。自斸荒畦横短柄。错闻人唤回头应。
西平乐·匪石来静石湾，夜谈甚乐，归而赋此见寄，依韵奉酬
作者：汪东
朝代：清
体裁：词

秉烛浑如素约，一夕宽愁旅。垂老天涯涕泪，拚逐风萍浪梗，来看朝云暮雨。流光似水，尊酒相逢几度。黯吟绪。淹滞久，情味苦。共是飘零异国，尽许穿帘度幕。社燕依人住。甚咫尺高阳伴侣。萦思断梦，俯仰陈迹，空寄恨，庾郎赋。寂寞花岩隐处。也应念我新缘，深沈馆宇。
西河·南京访淮甫兄，信宿而去。用清真韵寄
作者：汪东
朝代：清

名胜地。前游处处堪记。湖心唱彻采莲歌，暮云四起。断墙崒兀古台城，青芜摇荡波际。小楼背野面近市。想廛居、三载成里。华表莫题身世。倦沈吟、夜寂凭窗遥对。城郭微茫街镫里。
贺新郎
作者：汪东
朝代：清
体裁：词

借问西飞鹊。问金陵、凤凰台下，水流如昨。虎踞龙蟠终形胜，微恨湖名燕雀。是几辈、酣嬉色幕。玉树歌残家山破，剩啼鹃、声里花开落。风力紧，纸鸢薄。黄旗紫盖今萧索。绕宫沟、青燐点点，暗萤低掠。细雨骑驴诗人老，万里音书谁托。料怨绝、山中猿鹤。便与虫沙同化劫，也难偿、填海冤禽错。鸿翼举，去寥廓。
醉翁操
作者：汪东
朝代：清
体裁：词

泠泠。清音。鸣琴。乃非琴。愔愔。空山月明萝之阴。忽闻锵佩璆琳。俄又瘖。蕙带与兰襟。我所思兮如有临。乱松动晓，其上幽禽。乱松静晚，无复哀猿怨砧。彼拂云之崎崟。与逝波之渊深。修柯千万寻。风烟周其岑。凄感动微吟。庶几千载知此心。
采桑子·其四
作者：汪东
朝代：清
体裁：词

檐前鹦鹉犹能说，往日深恩。共度朝昏。花暖香融不记春。吴宫绝艺留镌刻，金错刀痕。桃核空存。里许元来别有人。
金缕曲
作者：汪东
朝代：清
体裁：词

怒发冲冠裂。正全球、风云俶扰，亚非尤烈。反帝声威涛喷涌，又似燎原火发。直使得、群魔惊绝。一手擎枝标橄榄，暗挥兵、一手相屠割。头可断，志难遏。天骄自古终须灭。看昂然、成仁者去，卓为英杰。千万卢蒙巴继起，民族花开似血。笑鼠辈、垂涎三尺。铁干银桠坚强甚，比玫瑰、多刺松多节。刚果在，岂容折。
长亭怨慢
作者：汪东
朝代：清
体裁：词

记江上、高楼凭遍。暗草侵沙，落花成霰。小雨初收，黛痕明处，万山远。客怀渐老，浑不似、归来燕。燕翼肯相将，莫更惜、珠帘频卷。一箭。恨孤帆疾下，空认静江如练。盟鸥赚我，只赢得、叶飞萍散。遮不住、隐隐流波，谩回睩、如人娇眼。待门掩黄昏，难写一襟悽惋。
长生乐
作者：汪东
朝代：清
体裁：词

绿树红英春烂漫，不暖不寒天。傍花随步，喜儿孙盈前。况更白头夫婿，同会芳筵。鸾笙齐奏，画烛双辉袅炉烟。欃枪尽扫，宝婺呈妍。不用移封近酒泉。唯赐金箓万千年。岁时觞咏称祝，集蓬阆神仙。
长相思慢·和清真
作者：汪东
朝代：清
体裁：词

夜月微明。风摇窗网，愁极心似悬旌。街喧尽散，画鼓初传，凭几寂坐魂惊。倦眼偏醒。讶铜槃残烛，焰冷疏萤。片纸书轻。几回看、恨语谁听。便他日逢伊，未必还如旧识，水盼兰情。桃根唤渡，韩掾留香，此愿难成。芳菲屡换，任垂条、飘拂相萦。怕钗分支股，机绕千丝，都是空盟。
阳关曲·题送别图
作者：汪东
朝代：清
体裁：词

送君凌晓出青门，别语悽然酒一尊。亸鞭径取莫回首，愁杀归时无旧人。
青玉案·次韵和尹默饮酒
作者：汪东
朝代：清
体裁：词

曲生自有回旋地。料不作、封侯计。尔汝相欢歌万岁。前年蜀道，今年湖上，总是天公意。孤云閒看醒还醉。除却樊川更谁会。荠苦荼甘同一味。醉汇总唯恨，花枝狼藉，也似钗钿委。
鹧鸪天
作者：汪东
朝代：清
体裁：词

婀娜柔桑叶剪齐。揽袪相送立斜晖。别来情绪知何似，恰是春蚕上簇时。书黯淡，梦依稀。唯凭双燕诉相思。丁宁莫忘临岐约，陌上花秾缓缓归。
齐天乐·答行严见怀之作
作者：汪东
朝代：清
体裁：词

桂林山水经游遍，新篇又盈襟袖。玉宇高寒，斜阳晼晚，都付词人消受。分离未久。笑饭颗山前，也因诗瘦。满目兵尘，侧身天地更怀旧。苍生伫公再起，乍闻前席对，英办驰骤。促坐传觞，分曹斗韵，重忆沧江病叟。凭书到否。正野静林昏，乱鸦啼后。暗搅归心，近来浓似酒。
一笑
作者：汪中
朝代：清
体裁：五言律诗

一笑谋生拙，夷途聚百忧。命应逢彀弩，心不怒虚舟。落魄多清议，狂名有下流。由来伐檀者，非是为恩雠。
万松坪
作者：汪中
朝代：清
体裁：古风

平台列松磴，万木临回溪。苍苍白云合，俯见群峰齐。远阴薄日午，风露转凄迷。气交土石润，冬景秀柔荑。何时布莞弱，杖策坐丹梯。
三月二十一日夜和仲则
作者：汪中
朝代：清
体裁：古风

丛薄风生窗淅淅，夜火欲尽作青色。病客独坐毛发立，鬼适何来太相逼。飒然雨落林乌啼，空堂曳革行来迟。终夜作索心然疑，天明向壁块然卧，与汝相守能几时。
不平
作者：汪中
朝代：清
体裁：七言律诗

九折行山自不平，蜗牛蛮触苦相争。女萝抱树应腾秀，木槿开花正向荣。习舞谅须长袖好，汲泉谁问在山清。更怜负子桃虫苦，化作蜉蝣又一生。
九日江上逢储玉琴昔与玉琴器之剑潭九日集乐善庵日暮求酒不得黯然而散今忽已十年有悲前事因作此诗
作者：汪中
朝代：清
体裁：七言律诗

城东双树记婆娑，城上西风动女萝。落叶无端悲壮士，穷途相聚祇狂歌。惊心岁月中年速，过眼云烟旧恨多。今日樽前重握手，扁舟江上奈愁何。
代李泌建宁王挽辞
作者：汪中
朝代：清
体裁：古风

出延秋兮涉渭波，尘冥冥兮日不华。我马西兮又以北，霾朱轮兮血出漉。天命在兮二京复，二京复兮嘻乎吾不见。父生我而死之兮又何怨，万乘安兮心所善。灵之馁兮翔彭原，望周京兮蔽以山。奉君往兮独后还，悼昔轨兮过城陌。候铜龙兮安可得，郁苍苍兮建陵柏。
代白纻词二首·其一
作者：汪中
朝代：清
体裁：古风

开帷纤纤行且却，轻躯细步风前弱。玉捥凝香素绡薄，蒲桃金卮为君酌。朱颜晕酒目生光，横波送笑流满堂。善知人意乐无方，金环散佩明月珰。曼歌掩袂回人肠，百年今日安可忘。
代白纻词二首·其二
作者：汪中
朝代：清
体裁：古风

长槐青青桂华碧，清江月出歌管急。四座沈吟意绵脉，红烛参差倚宝瑟。回袖风生动芗泽，芙蓉露落沾人衣。劝君深杯君勿辞，五更漏促城乌啼。明日相思君不知。
伤杨东木
作者：汪中
朝代：清
体裁：七言律诗

马上相逢记望尘，十年心事合离因。贫曾寄食兼扶病，老尚求官遽殁身。子姓同时家欲尽，图书四散迹犹新。从今侠气凭谁语，江畔孤踪独怆神。
别母
作者：汪中
朝代：清
体裁：七言绝句

细雨春镫夜欲分，白头閒坐话艰辛。出门便是天涯别，明日思亲梦里人。
剑潭移居
作者：汪中
朝代：清

身世飘零我自嗟，十年三见汝移家。苍苔行处冰犹滑，社燕归时日未斜。秋雨尚沾邻院叶，春风欲动过门车。最怜月出停琴夜，相对寒梅一树花。
剑潭移居
作者：汪中
朝代：清
体裁：七言律诗

身世飘零我自嗟，十年三见汝移家。苍苔行处冰犹滑，社燕归时日未斜。秋雨尚沾邻院叶，春风欲动过门车。最怜月出琴停夜，相对寒梅一树花。
十二月十九日曾宾谷都转招集三贤祠致祀坡公同作
作者：汪中
朝代：清
体裁：古风

使君手写玉局像，官閤高张神采王。生日如逢景祐年，酒脯香花列供养。传观长句疑有神，争道阳阿得高唱。一时宾御富文采，各骋清词运心匠。是时入腊风日晴，长筵列坐开重屏。百罚深杯不知夜，藤梢月出光珑玲。因思七百年前当此夕，月宿牵牛河汉直。纱縠行中一堕地，万古峨眉不改色。斯文浩气长留天地间，人世何曾异今昔。使君生出苏门后，风义平生托师友。画赠生朝刘景文，诗成佐饮晁无咎。昔到平山忆醉翁，即今诗老播清风。他年此会传佳话，更与黄楼赤壁同。
千里
作者：汪中
朝代：清
体裁：七言律诗

千里关河七尺身，长年逐食傍风尘。眼前冠盖谁容我，老去饥寒尚累亲。智慧不来空拊髀，云山如梦祗凄神。平生皎日心犹昨，每到穷途愧故人。
去杭州留别沈庄士
作者：汪中
朝代：清
体裁：七言律诗

江国登楼已浃辰，江山回首重伤神。残年乞食知何处，异地无交尚累人。梦里衰容空忆母，病馀短策独随身。相思若问生还日，春水南归有雁宾。
友人郑韩城丙子岁梦大雪身卧其中以为不祥俄而其尊公及太夫人相继没世因为图以志哀而中作此诗
作者：汪中
朝代：清
体裁：古风

人生事亲日，一往不复反。如何百年身，及此妖梦践。岂伊五行失，咎徵应灾沴。天监孝子心，先事告其变。故物满眼在，逝者日已远。温凊思寝门，体魄痛甫竁。年康养不逮，身踬名未显。平生如昨日，悲来不可遣。作图尺幅上，流涕日开展。持此终身慕，用答劬劳愿。白云太行道，风雨梁山缅。悲心同一发，大人志推衍。能事愧迫促，多忧日展转。天雨道少人，日中过君饭。写此危苦词，为废蓼莪卷。
古诗
作者：汪中
朝代：清
体裁：古风

孤鸟云际游，感君慕高义。千里远托身，苦言精力敝。烈风吹箐林，月黑夜如晦。东西咫尺迷，倏忽两相弃。稻粱岂不悦，因缘耻自致。委心托君宇，羽毛日䩌悴。孤鸿乐中野，众鸟憎气类。众鸟自光荣，孤鸿安足忌。
古诗
作者：汪中
朝代：清
体裁：古风

炎州荣橘树，华实共葳蕤。秋风发奇色，绿叶正含滋。蹉跎白日晚，霜雪迫前期。古香徒自悦，独秀岁寒时。空山人不见，奈此佳人姿。受命生南国，悲君白玉墀。
古诗答方立堂
作者：汪中
朝代：清

秋瓜被露井，引蔓终不实。同受天地生，安知我命劣。惊风吹野草，寒泉清露结。飞蓬怀故根，山川渺难越。一身苦不保，俯仰两自失。劳生理所安，感君心察识。落日下平林，倦鸟投故枝。如何负同类，孤生多受欺。黄鹄一失所，万里身安归。远道未云苦，卑栖常自危。孤鸣时慕侣，中夜有余哀。焉得君子心，忠信两不疑。豫章初萌芽，苦蒙霜雪委。春风草木滋，精气悲已馁。惜兹成物艰，反恨生材美。偃卷犹力争，委心固所耻。日夕牛羊归，旁皇不能已。
古诗答方立堂缘情感迫多哀怨之音
作者：汪中
朝代：清
体裁：古风

秋瓜被露井，引蔓终不实。同受天地生，安知我命劣。惊风吹野草，寒皋清露结。飞蓬怀故根，山川渺难越。一身苦不保，俯仰两自失。劳生理所安，感君心察识。落日下平林，倦鸟投故枝。如何负同类，孤生多受欺。黄鹄一失所，万里身安归。远道未云苦，卑栖常自危。孤鸣时慕侣，中夜有馀哀。焉得君子心，忠信两不疑。豫章初萌芽，苦蒙霜雪委。春风草木滋，精气悲已馁。惜兹成物艰，反恨生材美。偃卷犹力争，委心固所耻。日夕牛羊归，旁皇不能已。
听钟鸣
作者：汪中
朝代：清
体裁：古风

听钟鸣，钟鸣何时息。风定忽一停，漏尽如更急。青镫荧荧罗幔卷，秋衾卧病夜展转。忧生来日促，思亲故乡远。不寐听钟鸣，钟鸣凄复清。声声数已尽，秋天犹未明。
吴趋行
作者：汪中
朝代：清
体裁：古风

东南入吴趋，通门广且修。舟车万方会，夜行昼未休。青槐夹大道，白日丽朱楼。列肆陈曼衍，美女扬清讴。横波醉流转，巧笑心和柔。长裾随风舒，翩翩身若浮。娱乐未云已，心悲不可留。策马上西山，高举望八幽。浮云翳城阙，俛见江海流。让国感延陵，习礼思言游。斯人不同代，望古徒殷忧。
吾生·其一
作者：汪中
朝代：清
体裁：五言律诗

吾生应有命，身世两相违。客路中江远，乡心北雁稀。听歌翻洒泪，入梦暂如归。为忆临行日，心伤箧里衣。
吾生·其三
作者：汪中
朝代：清
体裁：五言律诗

孤露惟依母，漂零正苦贫。劳生筋力尽，暮景笑啼真。亲戚皆他县，扶持只一身。白头空有子，终岁走风尘。
吾生·其二
作者：汪中
朝代：清
体裁：五言律诗

心计长如夜，思亲枕未安。寄居时见迫，衰序早知寒。女手谋生拙，贫交仰食难。尚怜游子意，书到屡相宽。
呈均弼先生
作者：汪中
朝代：清
体裁：五言律诗

屈指三年别，惊心两鬓丝。风波经海惯，雨露及春滋。举室仍蓬梗，劳生比奕棋。此身期报国，应不叹官卑。
呈均弼先生
作者：汪中
朝代：清
体裁：七言律诗

江东久唱大冯君，饮水清名达至尊。六载寓公今守土，两番申命总殊恩。身离宿疾仍加健，子列贤书更抱孙。惟有旧时珠履客，不知何处觅侯门。
呈均弼先生
作者：汪中
朝代：清
体裁：七言律诗

沈绵风谊苦难忘，流水行踪过隙光。海外经年劳怅望，尊前永日诉凄凉。可能廉吏逢优孟，每为伤人念孝章。底事一身须爱惜，生涯有尽国恩长。
呈秦丈西岩
作者：汪中
朝代：清
体裁：古风

中也毁齿不见父，父友平生心所识。相从夙夕上君堂，风雨城南路不隔。短衣曳地学周旋，历历门庭记行迹。春风移酒到林亭，高阁灯红露气清。负剑殷勤席末坐，相呼犹道乳儿名。永夕欢娱苦不足，高歌屡舞更相属。卷帘凉月下庭柯，丝管惊心悲夜促。满堂脉脉醉更衣，我倦蒙头就怀宿。一朝失怙可怜人，骨肉生分各自全。不教富贵致身早，忍使艰难累老亲。亲交一饭动徵色，长揖出门心断绝。山泽天寒草实尽，冰霜岁晚葛衣裂。十八年中万死身，今日生成转呜咽。世事消磨气渐平，风尘苦受俗人轻。一剑防身报知己，十年落魄未成名。岂有千金重然诺，强将怀抱向人倾。草树沈沈宿烟霁，奉手重过旧游地。一时宾从尽依然，回首疑逢梦中事。欢游不见生我人，厚地高天永相弃。丈人爱才古所无，天下之士为楷模。故人子弟今牢落，负米犹能读父书。
周生刻印歌
作者：汪中
朝代：清
体裁：古风

周生秀而臞，刻印通小学。印文落纸不可扪，触手轩然起棱角。丹砂万杵如月明，照见钩心苦镂琢。国初程穆倩，近人丁敬身。周生晚出老更成，文彭以后凡三人。严冬江风寒，杖策叩我门。出此八寸册，一一古意存。森然清庙列庸器，牛鼎山尊写铭识。扶风石鼓峄山文，脱手淋漓见生气。漆书出土字斑斑，鲁削馀痕尚廉利。吁嗟古文日沦丧，谓是秦斯丈人行。岂知卓荦眼中人，犹自同堂相揖让。周生作画兼有神，兴来落笔能逼真。壮心空秏千年上，垂首风尘常苦贫。乃知奇技难为用，应作东西南北人。
咏史效左记室
作者：汪中
朝代：清
体裁：古风

吕尚西入周，渭上犹盘桓。百里弃其国，饭牛在草间。乘时各自奋，功立名不刊。脱身屠钓中，一举生民安。少壮不用世，垂老反任官。年命苟不延，后世何所观。高材为人弃，贫贱良独难。焉知天下士，一身饥且寒。圣贤有不遇，自古以为叹。
嘉树
作者：汪中
朝代：清
体裁：古风

嘉树挺秀色，深山交冱阴。朔风一以至，琤琤传远音。岂畏岁时晚，幽独委空林。但恐春华发，无复霜雪心。
圣恩寺作
作者：汪中
朝代：清
体裁：古风

沿回积峡起，道路豁平林。云木四边合，烟中清磬音。孤亭望无际，明湖澄半阴。暧暧江梅出，迟迟春意深。亭午暄风散，氤氲不可寻。日暮松声起，空山闻鼓琴。徒令远游客，结此幽栖心。
夜坐
作者：汪中
朝代：清
体裁：五言律诗

倦思转无梦，未息又生心。人定警微响，灯昏浮半阴。夜色度疏幌，凉风传密林。散发出高阁，横琴怀古音。
大堤曲
作者：汪中
朝代：清
体裁：古风

东风吹江水，花开照颜色。相思人未归，日暮堤上立。
失题·其一
作者：汪中
朝代：清
体裁：七言律诗

西风官阁别平津，醉酒怀恩一怆神。举世孤寒皆托命，如公爱养更无人。山林纵未成长往，沟壑应能脱此身。反恨南游为日晚，当年负米最伤贫。
失题·其二
作者：汪中
朝代：清
体裁：七言律诗

江干寄食自悽清，旧雨新交各有情。虚馆昼长同隐几，华筵日晚罢吹笙。衰年可恋惟乡土，好事难忘是友生。此后萍踪何处合，梦游常到武昌城。
客中食蟹作
作者：汪中
朝代：清
体裁：七言律诗

陂水西风上钓阑，巨螯猎猎带霜寒。渍馀白酒香喷瓮，和入黄柑汁满盘。旱岁鱼盐生物少，贫时虾菜食鲜难。老亲病后无兼味，掩泪尊前对晚餐。
客散
作者：汪中
朝代：清

客散虚堂静，风帘倦不钩。松篁明夜月，枕簟入清秋。亲老兼多病，身孤更远游。未应中宿鸟，相对尚啁啾。
宫怨
作者：汪中
朝代：清
体裁：七言绝句

高树明河隐殿阑，风帘不下夜灯残。玉阶秋草无行迹，坐对三更白露寒。
宫词
作者：汪中
朝代：清
体裁：五言绝句

晓露侵帘湿，春日上阶迟。自调鹦鹉语，花下立多时。
宿上天竺
作者：汪中
朝代：清
体裁：古风

倦游情未极，改辙方遵麓。涓涓石濑溅，袅袅梯径曲。松声杂鱼梵，暝色归樵牧。空翠缘目生，孤云共人宿。山月翳寒树，风泉静脩竹。旅梦恋宵镫，羁心向晨旭。天清光始霁，岩深气犹肃。叠岭雾霏霏，高林风穆穆。往返迹未淹，栖寻日苦促。徒抱忧生嗟，斯焉愿投足。
宿钱唐江上
作者：汪中
朝代：清
体裁：七言绝句

罗刹江头桃李春，东风吹雨黯消魂。素车白马休相问，我亦芦中唤渡人。
宿龙江
作者：汪中
朝代：清
体裁：五言律诗

孤客龙江上，乡心一夜生。疏星渔舍火，寒雨戍楼更。野旷秋衾冷，窗虚水气明。不眠时起舞，无意听鸡鸣。
寄弟端光
作者：汪中
朝代：清
体裁：古风

白华秀岩谷，孝子心苦悲。幸逮百年养，食贫常阻饥。浃辰被淋雨，道路人迹稀。子无一金产，何以自支持。立身苟不愧，贵贱同所归。有才不用世，天意安可知。吾生方多忧，相见未有期。爱子千金躯，令名无已时。
寄顾寅初
作者：汪中
朝代：清
体裁：五言律诗

旧友何人在，高怀顾阿瑛。风尘容倦客，尊酒见平生。亲有童孙乐，诗兼道骨清。草堂江上棹，应识隐居情。
将赴江宁题所居东轩
作者：汪中
朝代：清
体裁：七言绝句

屋里图书作四邻，庭前竹树正三春。老亲娇女团圞坐，身是天涯乞食人。
山长沈公蒙恩赐币恭纪
作者：汪中
朝代：清
体裁：五言律诗

内官宣命早，上币出彤闱。犹见封题湿，争看拜舞归。七襄天女制，一品老臣衣。图入香山会，光荣有赐绯。
岁暮
作者：汪中
朝代：清
体裁：七言律诗

寒风剪剪岁交除，深巷人来辙迹疏。雪后汲泉朝祀灶，镫前藉草夜翻书。名心未尽因谋养，世议方宽足遂初。好是临邛长作客，得教壁立似相如。
平山
作者：汪中
朝代：清
体裁：五言律诗

平山山下路，寒食有炊烟。歌管停春社，樵苏问墓田。赋诗金谷宴，脩禊永和年。旧日经行地，风流在眼前。
归耕操
作者：汪中
朝代：清
体裁：六言诗

子壮大兮母病，羸老不得养兮。何以生子为日，昭昭兮我心悲。
当涂行
作者：汪中
朝代：清
体裁：古风

去年江水涨，田舍尽漂没。民生各相弃，城市半空闭。食草不留根，掘山类成穴。露宿迫穷冬，北风冻肤裂。严寒搏饥火，冰炭内潜结。盛暑万窍开，雾湿上蒸热。淫雨包积阴，骄阳固不泄。是时沴气作，摩空互倾轧。或香如爨饭，或腥如喋血。所入至微密，所触即危隉。累累行国中，人鬼倏存殁。平生金玉身，一病等蠓蠛。自非遘天灾，生命未应绝。始知泉下人，百年多枉折。展转逮深秋，馀厉犹未歇。野哭反无声，不死亦残苶。哀哉此土民，际兹厄运烈。世世遰生成，一旦忽灰灭。焉知造物心，反正有肃杀。高歌续《天问》，叹息达明发。
当涂行
作者：汪中
朝代：清

去年江水涨，田舍尽漂没。民生各相弃，城市半空闭。食草不留根，掘山类成穴。露宿迫穷冬，北风冻肤裂。严寒搏饥火，冰炭内潜结。盛暑万窍开，雾湿上蒸热。淫雨包积阴，骄阳固不泄。是时沴气作，摩空互倾轧。或香如爨饭，或腥如喋血。所入至微密，所触即危隉。累累行国中，人鬼倏存没。平生金玉身，一病等蠓蠛。自非遘天灾，生命未应绝。始知泉下人，百年多枉折。展转逮深秋，余厉犹未歇。野哭反无声，不死亦残茶。哀哉此土民，际兹厄运烈。世世递生成，一旦忽灰灭。焉知造物心，反正有肃杀。高歌续《天问》，叹息达明发。
当涂送客
作者：汪中
朝代：清
体裁：古风

江潮没青草，沙明聚如雪。客路送归人，分手惜将别。高才用沈默，戏谑谢群悦。伤哉负米心，爱尔白华絜。今夕临高轩，相思只愔结。
怀晚芝先生
作者：汪中
朝代：清
体裁：古风

羁贫心易悲，世故多所虞。大人能博爱，善气时以濡。慰恤及私隐，始愿恒见逾。宠积不自异，势去乃日孤。亲爱已忠竭，他人焉足图。穷居念恩遇，始觉平生殊。谋身争一发，造命在斯须。已尽生人苦，反惜不肖躯。江湖向南望，思心与涕俱。
怨诗
作者：汪中
朝代：清
体裁：古风

皎皎齐纨扇，是妾手中织。怀此冰雪姿，得亲君子侧。属当欢爱时，岂谓薄寒积。一入蛟龙箧，恩光自此毕。愿托凉风起，不见君颜色。
悲落叶
作者：汪中
朝代：清
体裁：古风

悲落叶，落叶如转蓬。朝在嘉树上，暮归宿莽中。华心向秋尽，无复怨西风。风吹漂忽安所极，高高下下不可择。春至复青青，青青非故枝。同生一朝弃，终无相见时。
拟古
作者：汪中
朝代：清
体裁：古风

十五卢家女，深居酒市傍。曲成能教弟，绣罢只依娘。过门听步屧，隔幕想飘香。宁知难一见，爱惜为王昌。
拟古
作者：汪中
朝代：清
体裁：七言绝句

苔阶雪后践春泥，八尺湘帘著地齐。白帽袷衫人乍见，尊前独立锁修眉。
故家
作者：汪中
朝代：清
体裁：五言律诗

故家文史在，儒服尚支持。远别新婚后，孤征岁暮时。风霜江路险，音信楚天迟。君见梅花发，还应寄所思。
旅食
作者：汪中
朝代：清

旅食秋江上，浮生感二毛。畏谗多礼数，居贱习忧劳。野性存麋鹿，机心对桔槔。百年将母计，未敢托名高。
早发青萍港
作者：汪中
朝代：清
体裁：古风

日出江雾明，馀寒散林薄。重阴冒远川，悲风静幽壑。山青云暧暧，草白霜漠漠。宿莽下饥禽，洑流聚漂箨。昏晓异栖屯，心物共沦铄。早怀一饭恩，终弃百金诺。功名久未立，义故将焉托。伤哉啜菽欢，生涯思负郭。
明督师史公享堂
作者：汪中
朝代：清
体裁：七言律诗

故明丞相有祠堂，乱后衣冠此地藏。宫府武侯犹拜表，江淮信国自勤王。曲城车马通神道，瘠土松杉接战场。异代褒忠逢圣主，诏书史法两辉光。
春申里
作者：汪中
朝代：清
体裁：七言律诗

郢都徙后势犹强，封邑江东见井疆。岂谓上书归质子，终思当国代孱王。青山冰雪春流远，乔木歌钟故里荒。回首棘门无望祸，可怜珠履满君堂。
杂诗五首·其一
作者：汪中
朝代：清
体裁：古风

群居共晨夕，志好同衣衾。岂知欢爱日，终非可恃心。长路无停轨，江河阻且深。宿昔远游志，裴回空至今。
杂诗五首·其三
作者：汪中
朝代：清
体裁：古风

零露渐野草，湛湛朝欲晞。日出城隅路，清风吹我衣。窈窕秦川女，厌浥独行时。朱颜发光泽，灼灼映晨晖。徒怀抱柱信，相逢终自疑。不惜千金佩，何由通我辞。寸心一不谅，枉负桑中期。
杂诗五首·其二
作者：汪中
朝代：清
体裁：古风

孤凤息池潢，翠羽含风弱。中逵荆枳生，露下桐华落。长閟丹山采，偃仰争馀啄。本无千仞翔，不敢怨啁雀。
杂诗五首·其五
作者：汪中
朝代：清
体裁：古风

初日照高楼，飞轩交绮疏。佳人挟鸣瑟，当户敛华裾。坐惜倾城貌，十年常独居。悲风激幽响，行路立踟蹰。不为感人耳，清歌聊自娱。
杂诗五首·其四
作者：汪中
朝代：清
体裁：古风

鹤胫不可断，凫胫不可续。物性有自然，何为苦羁束。云泉自高下，鱼鸟翩相逐。本无百年命，安危同所欲。栖游非一途，微生各自足。
柳塘
作者：汪中
朝代：清
体裁：七言绝句

柳塘春树渐如丝，水际烟生日暝时。最是长条吹不定，画廊红袖度来迟。
梅花
作者：汪中
朝代：清
体裁：五言绝句

孤馆寒梅发，春风款款来。故园花落尽，江树一枝开。
检感旧集有作
作者：汪中
朝代：清
体裁：七言律诗

源出眉山见一支，□□万卷未停披。高才淩厉称诗日，暮岁凋零学佛时。宦迹自殊□□老，姓名曾重□□碑。报恩尚有□□在，身后清芬属侍儿。
江上
作者：汪中
朝代：清
体裁：古风

江上愁心送客时，秋风袅袅动相思。武昌无限新栽柳，偏向章台折一枝。依然被底有馀温，尚恐轻寒易中人。最是梦回呼不应，昏镫落月共栖神。花开金谷几经春，一曲清歌委路尘。到底绿珠同日死，季伦才是有情人。
泰伯祠
作者：汪中
朝代：清
体裁：古风

贤亲让天下，开国治周礼。墨胎悲伯夷，朝鲜尊箕子。勾吴已亡国，至德终不馁。
消息
作者：汪中
朝代：清
体裁：五言律诗

消息传江上，风沙满目昏。犹闻一路哭，已解万人屯。财赋通吴会，帆樯下海门。尚思衣食乐，生养累朝恩。
焦山鼎歌
作者：汪中
朝代：清
体裁：古风

三代法物今尚存，太学石鼓焦山鼎。四周刻作云雷形，光泽照人清耿耿。其上有耳下有足，古尺既亡不可省。古文款识九十三，下视孔悝非其等。王曰世惠惟女贤，锡女器服由史端。世惠作鼎享列祖，煌煌策命载天府。同时若有吉甫诵，岂异韩侯召公虎。千年神物化不尽，遂使元英陈大吕。朱霞照水日西落，闪映丹砂色喷薄。土花隐起晕青翠，石壁云岚静交气。清江月出光满堂，掣电惊蛟见铭字。汾阴泗水各有畤，宝玉大弓为盗资。当年铸此象百物，神奸恨不图分宜。焦山百里限风水，深岩幽怪藏瑰奇。浮云金景望不见，为君作此宝鼎诗。
玉画叉歌为椒园先生作
作者：汪中
朝代：清
体裁：古风

先生少从外氏学，玉叉得自初白翁。拊不留手泽可鉴，截肪之色形如弓。下安桃竹强名杖，挂画取钱其用同。当年操几迁书筴，日见摩挲太心剧。百年阅历几人存，古器犹完亦足惜。后生不及并世生，老辈风流略可识。卷帘霜下夜钟鸣，罢酒传观醉默默。回首袁花暮草生，得树楼空梦颜色。江城星月照人寒，故物苍茫见手泽。吁嗟乎双杖之铭亡其词，赤藤如铁今安归。渭阳送后头如雪，尚咏琼瑰玉佩诗。
甘露寺
作者：汪中
朝代：清
体裁：古风

北固巉岩势如削，怒搏沧江危欲落。洪波触山飞雨来，山根昼夜鸣风雷。孤亭直上万木杪，清江白日无氛埃。中流砰訇两山动，翠屏金碧当空开。飞鸢跕跕不到地，侧身缥缈心为摧。长风浩浩奔扶桑，浮天海气青茫茫。鱼龙物怪那可测，阴阳百变分光芒。霸图龙战安在哉，登高远望使人哀。今人还踏古人地，古人白骨生青苔。苏公米芾不可见，后世何人知我来。
田家
作者：汪中
朝代：清
体裁：古风

门前众峰秀，屋后流泉鸣。山田晚穫美，鸟雀多欢声。儿女满场圃，爱此冬日晴。朝舂留过客，因识主人情。
白秋海棠成咏
作者：汪中
朝代：清
体裁：七言绝句

泪眼啼烟似有情，翩翩粉蝶趁秋晴。三更露下凉如水，苔院无人月自明。
白门感旧
作者：汪中
朝代：清
体裁：七言律诗

秋来无处不销魂，箧里春衫半有痕。到眼云山随处好，伤心耆旧几人存。扁舟夜雨时闻笛，落叶西风独掩门。十载江湖生白发，华年如水不堪论。
白鸟
作者：汪中
朝代：清
体裁：五言律诗

因缘幸出世，水草属前身。饱食无多欲，微躯易困人。空檐喧夜市，古壁动凝尘。消息凉风早，浮生太苦辛。
相见曲
作者：汪中
朝代：清
体裁：五言绝句

相见复相见，君心一朝变。杯酒定人情，身危易恩怨。
示仆
作者：汪中
朝代：清
体裁：古风

同生非有属，因势遂相役。百年讵自免，念此罕苛责。贫居累人事，早作暮未息。天寒井爨苦，一饱愧安食。贵贱各有谋，相争尽智力。叹彼劳心人，无营觉尔适。
秋夜舟中作
作者：汪中
朝代：清

野岸纵横路，山楼断续更。夜寒江月堕，梦醒草虫鸣。水宿疲来往，愁心问死生。客途衣未授，珍重倚门情。
秋萍
作者：汪中
朝代：清
体裁：七言律诗

寒流如镜碧烟和，贴贴青萍出涧阿。影动疏星秋欲曙，风回落木水生波。潜鱼坠散冲无数，古岸潮平聚更多。自是浮生易漂泊，不因霜露怨蹉跎。
秦淮杂诗
作者：汪中
朝代：清

明月东西十度圆，苶如流水到门前。青山黄土人多少，镫火笙歌似去年。忆梅何日下西州，一曲清淮五月秋。永阁画帘人独坐，乌篷阅尽泪双流。
秦淮杂诗·其一
作者：汪中
朝代：清

明月东西十度圆，苶如流水到门前。青山黄土人多少，镫火笙歌似去年。
秦淮杂诗·其一
作者：汪中
朝代：清
体裁：七言绝句

明月东西十度圆，车如流水到门前。青山黄土人多少，镫火笙歌似去年。
秦淮杂诗·其二
作者：汪中
朝代：清
体裁：七言绝句

忆梅何日下西州，一曲清淮五月秋。水阁画帘人独坐，乌篷阅尽泪双流。
秦淮杂诗·其二
作者：汪中
朝代：清

忆梅何日下西州，一曲清淮五月秋。永阁画帘人独坐，乌篷阅尽泪双流。
答叔母梁夫人
作者：汪中
朝代：清
体裁：古风

吾宗有母梁夫人，早年守义矢天只。朱门罗縠化为尘，闭户长饥乐文史。日操井臼夜诵诗，彤管高文见根柢。二南宵雅无凡音，哀述先人勖其子。子兮为儒著儒衫，律身刻苦无所惭。授书岁得十金入，对人气象何巉巉。夫人有子能养志，饿死事小求人大。弟兄尚昔黄金多，五反何曾受一介。高风岂独鲁仲连，百世之师伯夷隘中也。通家馈百钱，浃旬封却尚依然。作诗沾洒及吾母，曲尽人閒骨肉恩。吾母寡居穷更剧，一门风义故相匹。叠更家祸多死心，得免凶年少人色。老来力尽疾疚生，五十衰容发已白。人生富贵无百年，苦节高名天所惜。两家孤子各成人，反使饥寒及身迫。呜呼古之烈女一节称才贤，岂似夫人得百全。石渠尚有刘中垒，应入儒林卓行编。
答观鲁三首·其一
作者：汪中
朝代：清
体裁：古风

崇兰泣秋渚，颢气澄幽越。美人折其荣，光风坐怡悦。繁霜一夜零，仰见浮云没。良辰不寓赏，旷世情谁覈。燕婉在一时，素心徒自结。岁暮不可持，坐恐芳华歇。
答观鲁三首·其三
作者：汪中
朝代：清
体裁：古风

驾言涉溱洧，春女厉哀音。丝竹满清夜，欢娱非我心。十年泛海上，寂寞托瑶琴。岂伊和者寡，大雅自兹沈。弃置亦云已，吾生终自任。孤鸣迷众耳，感激尚怀音。云中有黄鹄，矫首愿栖寻。
答观鲁三首·其二
作者：汪中
朝代：清
体裁：古风

水波潜虬出，风逆翔鸿偃。恣君耳目娱，神物逝已远。素心谅不欺，忧至一朝践。众女愧朱颜，孤美讵云免。谦柔得自持，华色自难损。日夕谢光荣，思君徒晼晚。
细雨
作者：汪中
朝代：清
体裁：古风

细雨打蓬雨转急，依沙系缆江气腥。沙崩险绝不可上，脚底水石喧相争。天昏地旷绝闻见，孤客失路还屏营。寒丛出火就投宿，入门老嫠兼孤婴。夐然四顾但一室，踪迹人鬼疑难凭。菜羹麦饭各冰冷，饥肠内热痴蝇鸣。攲斜竹栅卧踏地，江风燐火吹荧荧。水虫毒虿共高枕，草头雨落珠玑明。人生到此百虑息，虽无噩梦魂屡惊。天明出屋始得路，沙禽蒲柳相逢迎。开帆打鼓一长啸，青山空翠随人行。晴天旷野更清绝，朱霞明灭朝烟生。百年忧乐会如许，寸心坷坎何由平。
至圣夫子像明世宗时瘗今资福寺后山长沈公培土为冢垣周之率诸生行舍奠礼恭纪
作者：汪中
朝代：清
体裁：古风

泽宫既穆卜，东徙得轩敞。衮衣肃天表，夏屋封吉壤。太牢缺命祀，有司亡簿掌。百年荫乔木，地灵见滋长。牛羊不敢践，风雨蔽尘坱。师儒坐胶序，秀士列州党。岂念鲁城北，习礼时一上。先生秉至教，正学距群枉。来嗣临川席，犹见杏坛丈。出游过佛寺，瞻拜心怆恍。束脩解橐中，官物惜公帑。尚行夫子志，马鬣存规仿。筑墙封四周，贞石立高榜。远山霭青翠，秋气浮沆砀。竹树交城阿，风日共骀荡。释奠羞牲鱼，昔酒荐尊盎。乐备八佾舞，礼简罢尸象。斯文当在兹，庶几精意享。圣人不可作，威仪感梦想。法由图画变，事非释老攘。诏书始元丰，郡国尽塑像。迁庙礼既成，夹室藏可仿。鲁人观礼器，墓祭自畴曩。檀弓言物始，斯道固宜广。贤者在人国，举措为世仰。一事预名教，竭力务培养。况复神所依，祀典通肸蚃。肃对在天灵，森然动精爽。忍见陵谷移，呜呼委榛莽。中也陪执事，于心劳向往。车服展遗物，金石聆幽响。具观典礼盛，忠敬非外强。作歌告后世，用配两庑飨。
观鲁示所作赠郑舍人晴波高格洪响使人神王昔与舍人同客江阴追叙游历作此却寄时观鲁亦往江阴即以送之
作者：汪中
朝代：清
体裁：古风

我昔孟冬南渡江，江潮始落呈崖棱。舍人开箧示我诗，入手但觉云霞蒸。中流叩舷诵石鼓，力与水势争吰噌。暮投山店四肢惰，山阁凭空见星火。绝壁云阴脚下生，彻夜江声枕上过。月落闻马嘶，门外风色寒。霜清万木秀，霁景明林端。纡回七十里，下见漕河乾。练湖草动北风起，白塔朱楼照湖水。黄沙扑面人却行，车轮格格官路平。寒天日落四山紫，疲马向城时一鸣。江阴古寺遇人寡，双柏婆娑雪沾洒。天风振柯龙自吟，佛殿阴阴夜飘瓦。兴来著屐君山巅，侧身四望心茫然。日光海气伏不动，时见空中生紫烟。当时相乐自如此，别来踪迹东西水。故人身直承明庐，石室三年读秘书。岂是文章贵敏疾，高文典册用相如。吾兄今诗伯，长歌动光彩。鼓柁东南征，所见足吁駴。胸中五岳起未平，更赋高邱望远海。
讲院老树歌
作者：汪中
朝代：清
体裁：古风

百年老树何人植，特立童童精舍侧。近根六月覆秋阴，到顶千寻浮翠色。老鹳号风柯稍振，黑蚁避雨根先湿。霜皮四裂挟龙鳞，铁干孤撑露蛟脊。高空冥合苍天气，盘固深滋厚地力。岂谓生成属不材，高山大泽似君稀。栋梁有用终相待，斤斧如寻更不辞。坚心自受冰霜积，秀气犹含雾露滋。莫忘科头踞树下，清风满院读书时。
赠别吴白庵
作者：汪中
朝代：清
体裁：七言律诗

尊酒河干客思沈，风霜晚岁惜分襟。每谈泛梗嗟同命，偶拨孤弦遇赏音。薄禄已虚将母志，劳生长负课耕心。相期各有名山在，极目南天起暮阴。
赠对琴先生
作者：汪中
朝代：清
体裁：七言律诗

燕市黄金旧有台，谁令白首困蒿莱。故家文物归春梦，浮世交情问死灰。老去一身常健饭，贫馀二子各成材。近闻学易通消息，时命悠悠未可哀。
赠王生
作者：汪中
朝代：清
体裁：古风

与君同作他乡客，咫尺天涯归不得。江南二月天气和，节物感人悲旅食。城东古寺行人稀，杂树蒙茸碧草齐。长镵共斸春泥裂，日暮僧房煮笋时。
赠黄仲则六首·其一
作者：汪中
朝代：清
体裁：古风

自余习文翰，高谢同时流。次卿既夭折，哲兄悲远游。长啸宇宙间，万物同悠悠。常恐朝露期，斯人不可求。
赠黄仲则六首·其三
作者：汪中
朝代：清
体裁：古风

早孤感同病，心期乐疏旷。各怀万里心，高视重云上。长途未及展，白云聊孤倡。相对一赏音，信宿已兴谤。已矣吾生穷，飞腾竟何望。
赠黄仲则六首·其二
作者：汪中
朝代：清
体裁：古风

落拓吾何惭，馀生见英物。忘言温雪交，作合郢人质。欢娱未云晚，相期在华发。郁郁上崇台，俯见平野阔。白日动江光，浮云向空没。长揖对青山，怀古涕如雪。
赠黄仲则六首·其五
作者：汪中
朝代：清
体裁：古风

飞雨江上来，春鸠鸣我轩。开樽列华烛，四座多欢言。蹉跎异乡乐，各道平生亲。宾客徒满堂，不见所思人。披衣临前除，夜坐常及晨。高歌对尊酒，谁知伤我神。
赠黄仲则六首·其六
作者：汪中
朝代：清
体裁：古风

黄金不可铸，荣名非吾宝。倾心托友生，邂逅愿终好。一室尚离群，江湖况远道。分手知前期，后会虑难保。及此同时居，相见常苦少。悔予求友心，沈忧为尔老。
赠黄仲则六首·其四
作者：汪中
朝代：清
体裁：古风

鹿马无定形，白黑随转移。况此磊落人，心迹难自持。高才世不容，孤立尚相疑。众中独见亲，谣诼固其宜。素心苟不愧，人言亦何为。伤兹不肖身，波累并朋知。劳生无百年，多难使人悲。
赵忠毅东方未明之砚歌为椒园先生作
作者：汪中
朝代：清
体裁：古风

残月晖晖，太白晱晱。鸡三号，更五点，此时拜疏击大奄。事成策汝功，不则同汝贬。赵公遗砚有此铭，清词壮志使人感。维时委鬼当朝立，国犹有人君可格。先帝藐孤托老臣，臣心不转如此石。一击不中岂天意，万死投荒属臣职。馀年幸及大奸除，离石封侯那可得。淹留无命待生还，异代宝之空手泽。我生好古思古人，先生所蓄移我情。开箧出砚大如手，水岩子石端溪坑。溪回水合土性润，炎风瘴雨凝其精。壮士斲山绝山脉，以池作月眼作根。天生异物必有用，天启忠臣亲手铭。满堂相顾毛发动，偪人英爽如平生。犹馀故物在人世，古泽幽姿终不敝。曾见苦心忧国时，百四十年悲旧事。中夜旁皇须发白，虚堂恍惚神灵至。裂眦迸血濡墨书，石眼淋漓泪犹渍。先生有道臣节完，进礼退义古所难。孝思不负閒居拙，正气曾诛既死奸。六经手注不知老，此研应归贤主人。翻思梦里金精下，怪石兼疑列星化。江城天际斗牛明，夜夜寒芒正交射。
过常州
作者：汪中
朝代：清
体裁：七言律诗

百里延陵问水程，西风如舞一舟轻。亦知休息终无日，尚有昂藏愧此生。雪夜梦回惊犬吠，荒天人定畏鸱鸣。恰当晚岁飘零日，好助凄凉倦客情。
过张明府
作者：汪中
朝代：清
体裁：五言律诗

客途仍聚首，僧院款门时。暇日宜尝酒，高流各咏诗。天清秋树近，风定夜钟迟。明日身无事，还来看奕棋。
过龙江关
作者：汪中
朝代：清
体裁：七言律诗

井邑千家夹岸喧，浮桥列楫望关门。鱼盐近市商人喜，鼓吹临江榷吏尊。春水蛟龙浮旧窟，夕阳乌雀下荒村。华衣椽使须眉老，会计雄心长子孙。
送姚淩霄赴选兼忆旧事漫成二首·其一
作者：汪中
朝代：清
体裁：五言律诗

五月燕山别，盘桓惜累旬。素心忘世味，黄绶屈诗人。道貌脩髯美，交情絮语真。国恩存一命，珍重答斯民。
送姚淩霄赴选兼忆旧事漫成二首·其二
作者：汪中
朝代：清
体裁：五言律诗

行间誇结束，往事喜论兵。走险初惊鹿，成围未剪鲸。戈船波欲震，燐火雨犹腥。邈矣朱崖郡，无由问贾生。
邗沟夫差庙
作者：汪中
朝代：清
体裁：七言律诗

吴王旧庙蜀山陂，沟水东流绕殿基。春社神巫时击鼓，好风贾舶互扬旗。侈心齐晋终亡国，遗利江淮合荐祠。可忆姑苏台上乐，青山歌舞对西施。
酬许掖之兼柬薛蔼人
作者：汪中
朝代：清
体裁：七言律诗

望屋饥驱怆客怀，分金高义古人偕。知君岁晚贫如洗，叹我途穷众不谐。雪夜孤镫安旅宿，春盘生菜坐萧斋。同时薛复应难得，乞米殷勤为拔钗。
采薇子墓
作者：汪中
朝代：清
体裁：古风

长啸轩辕台，清风天地肃。悠悠土室心，馀生托柔蔌。幽扃百年閟，秀气函冰玉。何人采逸诗，风期缅孤竹。
野望
作者：汪中
朝代：清

西山朝旭隐高城，城下清霜百草平。沙岸风回江鸟堕，松林雪霁寺楼明。泽冰乍合鱼犹上，硗土方坚麦未生。病后心怀自知少，负薪终日逐人行。
门联
作者：汪中
朝代：清
体裁：联

好古探周孔；嗜奇窃汉碑。
闻陈并渊至
作者：汪中
朝代：清
体裁：五言律诗

贫贱吾犹在，关心旧友来。浮生愧知己，渴意苦怜才。书策思同席，湖山对举杯。三年奔走倦，今得笑颜开。
除夕作
作者：汪中
朝代：清
体裁：古风

季冬北风劲，朝日下地白。在贱多隐忧，岁尽人事迫。凿冰持作糜，朝炊不及夕。明知礼数简，所过皆削迹。端居对古人，揖让展坟籍。高言王霸略，衣食苦无策。落魄愧清时，困穷非所惜。旁皇四海中，一身将何适。素志悲伐檀，陟屺伤行役。出处俱违心，亲交苦不悉。
雨中赵州社观牡丹
作者：汪中
朝代：清
体裁：七言律诗

江干飞雨暗腾腾，初地花开艳不胜。欲舞自随风力转，似啼犹见眼波澄。一帘香气凝春雾，五夜霞光对佛镫。惆怅东林高会日，闭门心迹我如僧。
静夜
作者：汪中
朝代：清

夕雨秋气阴，凄风入户静。啼蛩怀苦心，衰草露华冷。空床生夜寒，梦回知漏永。展转听钟鸣，昏镫照孤影。
题信贞妇高柳鸣蝉画扇
作者：汪中
朝代：清
体裁：四言诗

承露无□，扬风有声。□□解化，称此怀清。
题友人寒山晓发图
作者：汪中
朝代：清
体裁：七言绝句

苦雾初披万木丹，严霜欲下四山寒。天清野旷无人识，输与征夫彻晓看。
题曾宾谷都转西溪渔隐图·其一
作者：汪中
朝代：清
体裁：五言律诗

为爱神仙宅，明湖一曲西。水云行处合，春树望中齐。鱼鸟情虽狎，烟霞路转迷。玉堂明月夜，长梦武林溪。
题曾宾谷都转西溪渔隐图·其二
作者：汪中
朝代：清
体裁：五言律诗

未遂归田计，应无泛宅时。简书销壮岁，鱼钓负前期。良会陈宫阁，遐心托画师。尚馀裴迪在，追和辋川诗。
题机声镫影图
作者：汪中
朝代：清
体裁：古风

偏露遭天罚，饥寒仰母慈。自经风木痛，长废蓼莪诗。严漏知冬尽，残舂迫岁荒。米盐来日计，镫下几回肠。织成看满幅，诵久听终篇。未觉寒宵永，悠悠十五年。夜长资火力，天晓惜膏残。比似吾亲苦，煎熬渐欲乾。裁到胜衣日，长为负米游。已知贫贱累，仍作别离愁。日短何由爱，云飞且自望。百年将母计，气尽是空囊。寡鹄应悲早，衔鱼忽就枯。可怜八九子，不及城上乌。衣敝犹馀线，檠寒尚有膏。尽人由顾复，生我最劬劳。空堂人独坐，微雨夜三更。静想童年事，凄凉似隔生。几经白云渡，渡口水潺潺。亲年与流水，一往俱不还。须眉今老大，儿女自团圞。惆怅前宵梦，依然膝下欢。此情君不忘，在昔我曾经。历历伤心事，披图老泪零。
题画为友人作·其一
作者：汪中
朝代：清
体裁：七言绝句

熏炉香尽烛成灰，薄薄春衫半臂开。独坐沈吟凭绿绮，青牛帐底梦初回。
题画为友人作·其二
作者：汪中
朝代：清
体裁：七言绝句

旧恨阳台已断肠，舞衣歌版对空床。小蛮去后朝云老，春雨青镫夜正长。
题秋江听笛图
作者：汪中
朝代：清
体裁：七言绝句

露气苍凉水气清，乱芦颠倒一舟横。枯风裂竹秋江上，更有何人听此声。
题绿窗吟草
作者：汪中
朝代：清
体裁：七言绝句

上书欲比仓公女，归国翻怜董祀妻。惟有东风知此意，吹愁直到夜郎西。
食菹
作者：汪中
朝代：清
体裁：五言绝句

早秋尝旨蓄，数茎味犹正。酸咸历四时，终存岁寒性。
馈山长沈公家园扁豆
作者：汪中
朝代：清
体裁：七言律诗

学圃关心十亩閒，豆苗九月未凋残。西风满架花开密，白露中宵堕叶寒。老母閒居曾手植，先生晚食好加餐。秋菘春韭山家味，多愧投身在玉盘。
鹫峰寺有感
作者：汪中
朝代：清
体裁：七言律诗

烟水凄迷顾问津，数行高柳傍城闉。重来濠上同游地，几辈尊前健在身。屈指年华犹昨日，惊心言笑已前尘。吾衰每觉浮生促，岁岁还为感逝人。
黄将军得功饮水铜瓢歌
作者：汪中
朝代：清
体裁：古风

将军藁葬青山麓，宰树风彫碣无字。云旗犀甲飞作尘，犹有铜瓢镇初地。因思上马势如鹘，霹雳一呼齿尽裂。铜花绣水生朱殷，渗入星星口中血。江天暮雨鲛气腥，阴风飒飒翔群灵。此时篝火丛祠下，神物终宵铿有声。
塘栖夜泊
作者：汪中柱
朝代：清
体裁：五言律诗

停桡系浅岸，寄迹似飘萍。禾黍平畴熟，鱼虾晚市腥。残烟笼古树，远火映回汀。鹖旦尔何意，劳人枕上听。
千佛岭同竹公卓公两和尚看月
作者：汪为霖
朝代：清

昨宵风雨投灵谷，万斛松涛一镫宿。骑驴侵晓到栖霞，竹光染得秋衫绿。赞公与我同乡亲，邀留饱啖斋厨莼。湿云扫尽山骨出，高座同参清净因。移时隔崦钟始发，仰视晴空挂明月。寻幽更上翠微巅，晓色斋心清到骨。二十年来路万千，担簦戴笠笑徒然。不如黑漆蒲团坐，收拾名山到眼前。
寒夜舟中寄稚存
作者：汪为霖
朝代：清

才见君行我又行，帆随寒月落芜城。人间出处真难料，别后蟾蜍已一更。险韵深杯犹昨日，大名巨手定生平。不知裙屐清欢夜，忆否桃花送客情。著述归来又等身，蓬瀛沙碛等前尘。常将治乱悲千古，不负科名有几人。放眼看山诗是债，经年作客酒为邻。遥思此际焦公洞，搜剔遗碑岸角巾。
寒夜舟中寄稚存·其一
作者：汪为霖
朝代：清

才见君行我又行，帆随寒月落芜城。人间出处真难料，别后蟾蜍已一更。险韵深杯犹昨日，大名巨手定生平。不知裙屐清欢夜，忆否桃花送客情。
寒夜舟中寄稚存·其二
作者：汪为霖
朝代：清

著述归来又等身，蓬瀛沙碛等前尘。常将治乱悲千古，不负科名有几人。放眼看山诗是债，经年作客酒为邻。遥思此际焦公洞，搜剔遗碑岸角巾。
庚戌仲春因公乘传道出巴陵暮登岳阳楼感赋
作者：汪为霖
朝代：清

日落巴陵道，登楼意浩然。神仙不可见，遗迹至今传。暮景来苍莽，年华感逝川。凭栏一杯酒，余醉枕湖眠。
舟中晓起偶成
作者：汪为霖
朝代：清

世界同泡沤，本诸释氏说。人生泛虚舟，老庄旨颇彻。眼前即是道，底用譬空设。昨夜卧舟中，酣梦无殊别。梦中行百里，那识路拗折。蘧然觉推枕，便是小生灭。昨从何处来，境界已悬绝。风水不暂停，帆影去如瞥。
雨中抵京口
作者：汪为霖
朝代：清

天际帆樯万马来，岷江东下妙高台。海门蜃气争潮立，瓜步钟声挟雨回。四面烟云双醉眼，千秋坛坫几诗才。今朝为访南山寺，欲倩名花顷刻开。
捣练子 其一 春词四首
作者：汪之珩
朝代：清
体裁：词

春烂漫，短扶筇。重补吟囊古锦江。题遍江南山寺壁，墨花香满白云峰。
捣练子 其三 春词四首
作者：汪之珩
朝代：清
体裁：词

春尚在，苦匆匆。飞絮游丝已满空。收拾榆钱沽酒去，和衣醉倒百花丛。
捣练子 其四 春词四首
作者：汪之珩
朝代：清
体裁：词

春已去，恨无穷。绿水青山雨带风。最是小楼才梦蝶，一声花外五更钟。
捣练子·其二
作者：汪之珩
朝代：清
体裁：词

春欲暮，日光融。帘卷西园晓露浓。满地莺花分院落，遍街樱笋贮筠笼。
望江南 其一 寓居润州银山，慨然慕山居之乐，偶占数阕
作者：汪之珩
朝代：清
体裁：词

山居好，胜事总关情。晓起卷帘望海色，午眠支枕听江声。山霭一层层。
望江南 其七 寓居润州银山，慨然慕山居之乐，偶占数阕
作者：汪之珩
朝代：清
体裁：词

山居好，入馔尽新鲜。出水鲥鱼光灿灿，迸泥春笋嫩纤纤。风味剧堪怜。
望江南 其三 寓居润州银山，慨然慕山居之乐，偶占数阕
作者：汪之珩
朝代：清
体裁：词

山居好，种菜有陂田。竹径流泉随地脉，花坛佐酒摘春鲜。不费杖头钱。
望江南 其二 寓居润州银山，慨然慕山居之乐，偶占数阕
作者：汪之珩
朝代：清
体裁：词

山居好，景色最新奇。引客行春杨柳绿，催人耕雨鹧鸪啼。载酒最相宜。
望江南 其五 寓居润州银山，慨然慕山居之乐，偶占数阕
作者：汪之珩
朝代：清
体裁：词

山居好，泉汲老僧家。拾取檐前风堕叶，摘来树上雨前芽。活火旋烹茶。
望江南 其六 寓居润州银山，慨然慕山居之乐，偶占数阕
作者：汪之珩
朝代：清
体裁：词

山居好，僻地少逢迎。车马不来常跣足，几窗无事任横肱。恬淡亦何营。
望江南 其四 寓居润州银山，慨然慕山居之乐，偶占数阕
作者：汪之珩
朝代：清
体裁：词

山居好，逐处见清幽。閒与渔人狎鸥鹭，醉同樵子卧松楸。远望水天浮。
咏双鹤
作者：汪云任
朝代：清
体裁：七言律诗

眷属因缘食俸材，结成仙侣旧无猜。惊传故里高轩至，为伴苏州太守来。比翼比肩潭水上，双栖双宿笠山隈。回思昔日氋氃态，多谢天寒一树梅。
临安怀古
作者：汪云翮
朝代：清
体裁：七言绝句

偏安甘作小朝廷，况失襄樊撤国屏。谁料议和拘北使，复闻歌舞到西泠。
夏日过木兰院有怀抚生上人
作者：汪从晋
朝代：清
体裁：五言律诗

诸天花雨落，幡影动高风。古院夕阳里，客心清磬中。俗情消欲尽，往事感何穷。犹是东林寺，无从接远公。
蝶恋花
作者：汪仲媛
朝代：清

倦倚银屏垂翠袖。帘控金钩，怎解双眉皱。篆袅炉烟灯似豆。清宵数尽沉沉漏。怪底夜来风雨骤。点滴空阶，不解人僝僽。憔悴自怜新病后。关心最是秋花瘦。
五丁峡
作者：汪仲洋
朝代：清

我家上清峰，来从青天上。手扪参井光，四顾神何王。訇然开剑门，群山绿如浪。十日披烟岚，所至意皆当。打头横绝崖，忽与行人抗。引领千仞高，不辨峰背向。卷地生潮声，滔滔水名漾。策马随飞湍，始见峡门壮。砯崖裂苍玉，一隙露开放。螺旋而蚁穿，怪石相偎傍。就下稍宽平，江流不肯让。摩空扬巨刃，五丁殊奇创。想当开凿时，风雷争簸荡。美女颜妖娆，金牛气凄怆。试问商周前，飞越更何状。
孟津渡河
作者：汪仲洋
朝代：清

谁将银汉泻昆仑，九曲风涛渐不浑。龙马千年开北戒，乾坤一线划中原。当时白璧沈秋水，隔岸青山近孟门。便欲乘槎天上去，支机摩访旧题痕。
寇莱公墓
作者：汪仲洋
朝代：清

御盖忽上澶州城，嵩呼动地声雷鸣。孤注一掷得全采，莱公手眼原分明。不尔六飞走楚蜀，岂待高宗弃雨京。功高谤速易媒糵，好刚使气微骄矜。瘿相何尝是裴度，文皇早已知魏徵。建储三言决大计，宰相进贤不用例。大节无惭社稷臣，廷辩翻输雀鼠智。张咏临歧教读书，魏野修笺劝避位。天书但解献朱能，犊车讵料藏丁谓。蒸羊远饷拂须儿，闭门纵博如当时。蜡泪成堆醒大梦，犀带束腰知死期。欲拜华州相公墓，请读皇祐旌功碑。
小剑山
作者：汪仲洋
朝代：清

只疑云欲飞，不知山势峭。潇洒出清挺，孤立更娟妙。银汉淬寒锋，锐利不可鞘。划破漏天漏，娲皇补不到。绝壑凝元阴，万古雪如缟。自从天地开，日月光未照。山鬼与木客，隐隐杂啼笑。安得壁上行，绝顶访祠庙。
挽何凌汉联
作者：汪仲洋
朝代：清
体裁：联

践道一身修，贯乎言功者德；易名当代少，止于理义曰安。
挽何凌汉联
作者：汪仲洋
朝代：清
体裁：联

践道一身修，贵乎言功者德；易名当代少，止于义理曰安。
挽何凌汉联
作者：汪仲洋
朝代：清
体裁：联

践道一身，兼贯乎言功者德；易名当代，少止于义理曰安。
横翠阁联
作者：汪仲洋
朝代：清
体裁：联

今日重来问鸥鹭；故乡无此好湖山。
武连驿用陆放翁韵
作者：汪仲洋
朝代：清

蜀道前期又后期，文章得失总难知。三秋客思连云栈，万里乡愁两鬓丝。残照满衣归店早，乱山围梦到家迟。鸡声未唱人争起，可似金门射策时。
燕然山
作者：汪仲洋
朝代：清

燕然山色郁苍苍，此地曾为古战场。斑氏才华余史笔，汉家功业半椒房。边城野草连天白，塞上秋云币地黄。勒石不知何处去，也随炎运付沧桑。
秋夜柬鲁舆
作者：汪仲洋
朝代：清

木叶脱如雨，秋声何处风。遥从天地外，吹落寸心中。独夜无长梦，繁星满太空。不知河汉转，引领失西东。
观音碥
作者：汪仲洋
朝代：清

瓮里嵌天光，四围是积铁。我从壁上行，盘空数十折。嵯岈千丈峰，突如云出穴。猿猱失攀援，鹰隼愁飞越。堂堂贾中丞，手持天上节。纵火烧砯崖，横腰凿一缺。怪石当人头，补天悬破裂。赪霞飞不去，丹嶂扪犹热。飞瀑溅石梁，浪花冻成雪。流为百丈潭，无风自澄彻。山回人亦转，划然风景别。岁晚行路难，吁嗟心兀兀。
题惺甫夫子西行草后
作者：汪仲洋
朝代：清

西游不肯变商声，日有新诗当纪程。贡马使来光禄塞，射雕人住受降城。周家遣戍多风雅，汉室屯田用老成。听到笛中吹折柳，黄河源上望燕京。
九月十二日集范湖草堂补作重九有赋
作者：汪仲鈖
朝代：清
体裁：古风

乌蟾过眼何骎骎，鸱夷祠外虚登临。萸囊菊枕已陈迹，一杯终要开烦襟。夙兴天色喜澄爽，三径忽送跫然音。酒人麇至意良惬，履綦乱印苔花深。一泓者池碧以浏，一拳者石奇而嵚。娑罗下覆藤上络，引吭飞出双青禽。斯园踞胜五百载，岳曹相继高风钦。烟云一旦落吾手，古倏成古今成今。陶庄黄雀马簖蟹，佐以新酿循环斟。及时行乐语非诞，■松渐见霜毛侵。坡翁南迁寄儋耳，放翁老病居山阴。开樽类不拘节候，达人寓物无成心。去年万子客京国，黑窑广外高台寻。朋笺好事补佳会，惜余未获陪冠簪。天南天北等牢落，悲秋但效寒虫吟。凭阑旧雨入遐想，斜阳西堕鸦投林。
九月十二日集范湖草堂补作重九有赋
作者：汪仲鈖
朝代：清

乌蟾过眼何骎骎，鸱夷祠外虚登临。萸囊菊枕已陈迹，一杯终要开烦襟。夙兴天色喜澄爽，三径忽送跫然音。酒人麇至意良惬，履綦乱印苔花深。一泓者池碧以浏，一拳者石奇而嵚。娑罗下覆藤上络，引吭飞出双青禽。斯园踞胜五百载，岳曹相继高风钦。烟云一旦落吾手，古倏成古今成今。陶庄黄雀马簖蟹，佐以新酿循环斟。及时行乐语非诞，𩬰松渐见霜毛侵。坡翁南迁寄儋耳，放翁老病居山阴。开樽类不拘节候，达人寓物无成心。去年万子客京国，黑窑广外高台寻。朋笺好事补佳会，惜余未获陪冠簪。天南天北等牢落，悲秋但效寒虫吟。凭阑旧雨入遐想，斜阳西堕鸦投林。
刘松年苏蕙织锦图
作者：汪仲鈖
朝代：清

绍熙画手仕女最神妙，宫蚕出塞流传多。娉婷更貌苏蕙子，画谱纵轶应非讹。中闰䆗窱启凉月，有人无语纤裳拖。襄阳不入五更梦，鸳机轧轧无停梭。桐飘露井蛩绕砌，夜明帘外低秋河。张萱之三周昉一，御玩要不夸宣和。江南佳本题句满，记曾摘录烦东坡。暗门此卷偶尔得，剧于十五之女三摩娑。当时伊人抱孤影，阳台暮雨愁如何。流黄宛转织恨字，八百四十历历明星罗。文成自谓世莫解，巧压四角盘中歌。岂知桃村有美性痴绝，回环络绎工清哦。鱼笺亦似写新怨，墨痕黯淡如曹娥。我题此画重叹薄命妾，几人悔过逢连波。
夏夜小方壶同萚石豫堂先生厚石作
作者：汪仲鈖
朝代：清

梅雨乍歇梅风微，桐花绕庭作雪飞。四三冷伴拥深夕，都是去年花下客。花开花谢曾几时，花应笑人忙未知。酒力诗怀两无奈，等闲负此分镫坐。簟纹扇影凉与亲，秋风弹指成前因。早蝉珍重催斜日，警我劳心声第一。镜光十里涵新荷，湖船并坐欹侧过。逋暑僧寮会应再，梦魂已越孤山背。
奉酬息园从叔送别元韵同厚石作
作者：汪仲鈖
朝代：清

易水今成两度游，临觞无语对朋俦。钝根每愧书撑腹，坦路宁嗟命压头。水竹一年赊半宅，风霜千里绽重裘。负暄梦里谈经地，踪迹浑如旋磨牛。
幻居庵观明万历名人分写大方广佛华严经
作者：汪仲鈖
朝代：清

暑风吹满娑罗径，《华严》墨海探佛乘。阅古奚惭肉眼肉，偷闲却爱净域净。前贤已往尘劫换，故纸初开墨香迸。译经人称晋法业，补经年记唐证圣。清凉师疏微可参，金轮帝序秽堪屏。世界真从檐卜藏，光明定有兜罗映。百年以前道琳出，万历之间宝阁盛。三吴文物借庄严，五载衣粮费千请。好事当时各擅名，传观我辈尤生敬。寒山弟子赵宦光，笠坞学人文震孟。松圆诗老钤记亲，雪峤禅师偈语证。余人半为祈功德，或者径欲逃名姓。闲心无著即为安，公案已添毋乃病。此去中峰去住曾，此经异代迁流更。十万文同龙树裒，七万字许宜官并。伊余白业久欲专，在家俗缘嗟未竟。笔聚须弥徒尔为，墨量大海何能称。且领清甘饭后茶，稍闻疏寂花前磬。重来牢记看经时，屡那白月当炎令。
湘客见访留饮有作
作者：汪仲鈖
朝代：清

岿然苕上翁，齿豁发且皤。晚境天所阢，迍邅理云那。辟纑室无人，孤绝成头陀。无棠复谁念，叩盆不能歌。食子久已亡，一恸如西河。收子仅髫龀，析薪斯负荷。莓莓东郊田，莨莠侵其禾。无以具饘粥，谋生策如何。余也厌嚣尘，城隈辟行窝。手把种树书，自比郭橐驼。消寒有成约，翁今刺船过。旧游复旧游，亭馆聊婆娑。人生信如寄，日月东逝波。非金亦非石，焉能保不磨。万事姑置之，勉尽金叵罗。心为忧患撄，所失良已多。我言翁曰然，渥赭颜徐酡。绳床澹无梦，西风撼庭柯。
续中草堂蜡梅同吴樵史陈秋坪赋
作者：汪仲鈖
朝代：清

敝裘透尖风，畏寒寒已作。木石枯与居，僵立更偃卧。何来黄一枝，春光暗引破。栗玉色可玩，雕蕾圜不大。百卉久矣腓，天公闲岂奈。巧返玉梅魂，染酥未嫌涴。雏蜂缀点点，丛玲悬个个。鼻观香屡吹，更讶熏百和。饮非主人癖，清醥出亦颇。对花壶细倾，稍稍压清饿。因思坡谷眼，标题定弗过。萧然世外姿，宁屑落尘堁。纸帐掩不眠，铜炉拥还坐。句子效陆郎，冷淡完旧课。
读谷原清隐庵感旧诗却寄温州
作者：汪仲鈖
朝代：清

蛤吠蝉吟几夕阳，精庐小驻记槐黄。当时诗酒真成错，此地湖山故著狂。佛供尘龛浑面熟，朋联雨榻各形忘。前因似梦无端醒，茧纸题愁远寄将。春风桃李各言姿，台隶群芳又一时。棋局收来元息诟，琴弦绝后那求知。悠悠眼且横双白，踽踽袍宁染一缁。豹隐怀文吾纵愧，只今坚守浪翁规。冲寒去唤隔江䒀，眠食他州胜旧无。射圃将军陪缓带，经斋弟子对肥壶。灵丹或许陶公乞，丽句还从谢客摹。雁荡龙湫疲应接，梦魂何暇到南湖。寂寞为床摈影聊，药匙茶筅送昏朝。三楹老屋攻无蚁，百轴残书护有猫。摹古但蕲车合辙，违时安觊树同条。思君一语何由面，梅雨潺潺发短谣。
读谷原清隐庵感旧诗却寄温州·其一
作者：汪仲鈖
朝代：清

蛤吠蝉吟几夕阳，精庐小驻记槐黄。当时诗酒真成错，此地湖山故著狂。佛供尘龛浑面熟，朋联雨榻各形忘。前因似梦无端醒，茧纸题愁远寄将。
读谷原清隐庵感旧诗却寄温州·其三
作者：汪仲鈖
朝代：清

冲寒去唤隔江䒀，眠食他州胜旧无。射圃将军陪缓带，经斋弟子对肥壶。灵丹或许陶公乞，丽句还从谢客摹。雁荡龙湫疲应接，梦魂何暇到南湖。
读谷原清隐庵感旧诗却寄温州·其二
作者：汪仲鈖
朝代：清

春风桃李各言姿，台隶群芳又一时。棋局收来元息诟，琴弦绝后那求知。悠悠眼且横双白，踽踽袍宁染一缁。豹隐怀文吾纵愧，只今坚守浪翁规。
读谷原清隐庵感旧诗却寄温州·其四
作者：汪仲鈖
朝代：清

寂寞为床摈影聊，药匙茶筅送昏朝。三楹老屋攻无蚁，百轴残书护有猫。摹古但蕲车合辙，违时安觊树同条。思君一语何由面，梅雨潺潺发短谣。
题东坡定惠院寓居月夜偶出及次韵前篇二诗草稿真迹即用其韵·其一
作者：汪仲鈖
朝代：清
体裁：古风

碧梧翠柏庭锁凉，一雨丁耽晨达夜。遗迹坡翁昔所珍，囊开古锦明灯下。意忘工拙特秀劲，藤纸今犹墨光泻。《海棠》诗传凡几本，同时醉笔应差亚。改罢长吟忆少陵，赠翁一语吾能借。道山魂去竟无还，五百春秋相代谢。重函本是子京物，春日装池道南舍。幸不家如卢绛贫，韵书肯换街头蔗。坐中好事对钩摹，寒具多油涴还怕。出神入化岂偶然，墨猪世上空讥骂。
题东坡定惠院寓居月夜偶出及次韵前篇二诗草稿真迹即用其韵·其二
作者：汪仲鈖
朝代：清

清溪相送来黄州，侨寓城南恰春夜。惊魄乌台缧绁边，闲心狮座幡幢下。铁拄杖瘦信步携，药玉船深尽清泻。蔬饭六时分供养，竹梅一院联朋亚。枯形瘁色固世弃，美景良辰宝天借。梦里妻孥月缺圆，镜中须鬓花开谢。回头富贵总浮沤，放眼乾坤真传舍。苦则能全当道李，佳须渐入堆盘蔗。有田不去岂非顽，来日无多更堪怕。展公剩墨识公心，渔樵杂处何妨骂。
题吴樵史就鸥阁
作者：汪仲鈖
朝代：清

寥天漠漠风猎猎，我居硖中旬已浃。青衫白发笑逢君，芦苇夤缘意稠叠。三椽巧与市廛避，一榻凉多风露接。阁前看山山拥帘，阁里读书书满箧。游湍戏渚趣略同，泛宅浮家情敌惬。一线寒流且伴眠，四围翠影常闻唼。容颜五十未衰飒，景物东西恣收拾。索处自怜虽作赋，长贫乞米空书帖。周旋渔弟与樵兄，扶持山童并灶妾。定心纵断隔楼钟，照眼还开满林叶。瓢不空心酒细倾，屐无前齿苔争蹑。旅人地主两相忘，看君醉启丹砂颊。
马文毅公汇草辨疑歌
作者：汪仲鈖
朝代：清

祖张父卫繁文兴，辨疑晦叔前明称。马公书出蒙难际，大节岂与时争能。逆藩烽火连西粤，公昔乘危实仓卒。任寄岩疆仅四年，兵围台署当三月。引刀绝食羁囚，降表誓不签名投。此人倔强贼语信，击笏大字题于楼。？？点？源流讨，一寸毛锥泄忧抱。瘴雾迷漫土窖深，想同血流淋漓草。太息我生真有命，帙分十二毫锋劲。公书不见见公诗，整襟雒诵还生敬。天之所佑妖孽歼，敕祠予葬皇恩兼。盲风怪雨广福寺，迎归敝簏精灵潜。君不见鲁公忠烈垂不朽，笔如修椽字如斗。圣哲余能语岂诬，酹公敢用张颠酒。
马文毅公汇草辨疑歌
作者：汪仲鈖
朝代：清
体裁：古风

祖张父卫繁文兴，辨疑晦叔前明称。马公书出蒙难际，大节岂与时争能。逆藩烽火连西粤，公昔乘危实仓卒。任寄岩疆仅四年，兵围台署当三月。引刀绝食羁囚，降表誓不签名投。此人倔强贼语信，击笏大字题于楼。��点�源流讨，一寸毛锥泄忧抱。瘴雾迷漫土窖深，想同血流淋漓草。太息我生真有命，帙分十二毫锋劲。公书不见见公诗，整襟雒诵还生敬。天之所佑妖孽歼，敕祠予葬皇恩兼。盲风怪雨广福寺，迎归敝簏精灵潜。君不见鲁公忠烈垂不朽，笔如修椽字如斗。圣哲余能语岂诬，酹公敢用张颠酒。
元宵忆家
作者：汪俊
朝代：清

大地冰轮原普照，故园想亦共清光。别离人度团圆夜，白发红颜各断肠。
哭少宗伯春晖姊丈二首
作者：汪俊
朝代：清

老去身家不两存，俄看霜后萎芳荪。燕巢华屋垂新泪，马鬣空山感旧恩。岂意十年重一面，却来千里与招魂。茑萝虽附潘杨未，未敢同声哭寝门。谁知小别意千年，梦幻韵华逐逝川。我尚拖泥兼带水，君非成佛定生天。从前似历华严劫，向后休参文字禅。昨自黄公垆下过，一声邻笛欲潸然。
哭少宗伯春晖姊丈二首·其一
作者：汪俊
朝代：清

老去身家不两存，俄看霜后萎芳荪。燕巢华屋垂新泪，马鬣空山感旧恩。岂意十年重一面，却来千里与招魂。茑萝虽附潘杨未，未敢同声哭寝门。
哭少宗伯春晖姊丈二首·其二
作者：汪俊
朝代：清

谁知小别意千年，梦幻韵华逐逝川。我尚拖泥兼带水，君非成佛定生天。从前似历华严劫，向后休参文字禅。昨自黄公垆下过，一声邻笛欲潸然。
芦花
作者：汪俊
朝代：清

尔本无情者，缘何亦白头。丹枫同瑟瑟，野水并悠悠。霜冷下宵雁，月明来钓舟。相逢秋雪里，老我不胜愁。
袁墓
作者：汪俊
朝代：清

香云漠漠雪飘飘，积翠层岚近可招。犹记玉堂春夜梦，短篷斜系虎山桥。
过芜阴访彻公叔祖不遇
作者：汪修武
朝代：清
体裁：七言律诗

泽畔相寻正落晖，高人犹自掩荆扉。飘零书剑身何适，耕读乡园愿已违。梦日亭空霜叶乱，鲁明江冷塞鸿飞。寻盟山水他年约，拟向湖头问翠微。
放舟
作者：汪允让
朝代：清
体裁：五言律诗

河畔微风发，鸡鸣便放舟。一帆明月夜，两岸藕花秋。不作江城客，谁知水国幽。虫声连四野，触目尽生愁。
宋玉
作者：汪元慎
朝代：清

孤客逢秋感此身，一篇佳句占阳春。还同逐客纫兰佩，自有招魂拭泪巾。万古祇应留旧宅，此生无路访东邻。萧萧暮雨荆王梦，十二山高不见人。
李陵
作者：汪元慎
朝代：清

受降城外月如霜，往事何时不系肠。一夜羽书催转战，五千兵败滞穷荒。丹诚岂分埋幽壤，白首翻令忆建章。可惜报恩无处所，诗成吟咏转凄凉。
老子
作者：汪元慎
朝代：清

五气云龙下泰清，可以朝市污高情。青牛漫说函关去，白发从他绕鬓生。庄叟著书真达者，韩非入传滥齐名。五千言里教知足，此世荣枯岂足惊。
老子
作者：汪元慎
朝代：清
体裁：七言律诗

五气云龙下泰清，可能朝市污高情。青牛漫说函关去，白发从他绕鬓生。庄叟著书真达者，韩非入传滥齐名。五千言里教知足，此世荣枯岂足惊。
郭泰
作者：汪元慎
朝代：清

共疑巢许是前身，虚度膺门二十春。岂意遗贤在林薮，惜无知己脱风尘。撰碑纵托登龙伴，放效从他折角巾。最笑近来黄叔度，藏头不复见时人。
苇帘
作者：汪元方
朝代：清

蒙茸织出纬萧工，不羡芦花飏碧空。秋水双扉寒浸月，白云一桁细筛风。携来雪影光明界，照见霜花冷淡中。自是诗人潇洒处，白鸥乡作主人翁。
两义渡
作者：汪元长
朝代：清
体裁：七言绝句

远山浅黛近山深，山色如从画里寻。待得迷离烟雨后，万山合作一山阴。
石泉驿
作者：汪元长
朝代：清
体裁：五言律诗

步步成丘壑，行人应接难。翠屏春草合，丹嶂夏云寒。欹石带危树，野风吟细湍。爱看山色好，几度驻仙鞍。
挽张百熙联
作者：汪兆奎
朝代：清
体裁：联

天以良弼赍国家，迹傅说之勋，神伤箕尾；公于正学得渊派，继南轩而起，世荷光荣。
泐溪岩
作者：汪兆镛
朝代：清

秋士无好怀，新爽却喜秋。墙头数点山，寒碧与目谋。蝉声引苔屩，鸟路穿林陬。岩腹呀然入，绕户众绿稠。石骨鬼斧削，竹根禅床幽。循磴蹋枯藓，开轩临清流。杂卉响笙筑，古藤蟠蛟虬。扑衣山翠湿，敛袂尘虑收。惟叹绍兴年，题壁穷雕锼。其时南渡初，戈鋋遍中州。萧然《人间世》，胡为《逍遥游》。曩贤岂无意，诗人工写忧。兴感在千载，寄怀聊一丘。青草藉可坐，素醪醉即休。径当结茅庵，佳处为我留。
挽曾纪泽联
作者：汪兆麟
朝代：清
体裁：联

使节重皇华，功成名立；世臣仰乔木，生荣死哀。
发平乐至阳朔
作者：汪全泰
朝代：清

岭门椰树风骚骚，临贺故城天半高。猺姬雨种作芦寨，洞客星居开石窑。伐船朝从浦口入，惨澹中流日将黑。清霜暗下独鹳巢，野火潜烧老猿窟。山根泊时寒浪清，榜人夜食当明星。木瘤浸泉苦药气，石乳挂岩枯笋形。幽景凄凄兴无极，前头秋阴滩声急。客子淹留惟暂时，明晨更下湘源驿。
咄咄
作者：汪全泰
朝代：清

咄咄书空恨，悠悠避世心。秋兼秋树乱，病兴夕阳深。藓壁朝阴早，蓬门夜气侵。亲月长不见，多难更相寻。
建昌悬宿余氏祠堂
作者：汪全泰
朝代：清

暂借空祠宿，黄昏不见人。风镫寻县吏，尘榻傍山神。半夜明残月，孤峰寄一身。杜鹃啼未歇，衣上又行尘。
汤阴
作者：汪全泰
朝代：清

烟树夜迢迢，秋凉白马骄。繁星下河内，斜月见中条。世事悲摇落，羁心久寂寥。侍中祠宇在，风烈感前朝。
舟次郁水
作者：汪全泰
朝代：清

赤日衔云卧江底，倒射黄波湿船尾。苍雷注地飞紫星，龙子扰烟呼百灵。青桂红蕉满沙渚，摇荡江风半天雨。古穴蛮镫十丈高，猺人夜起凌空语。萋萋月气成余霞，老鱼夜食句漏砂。腥涎滴绿扫不去，明日石床生毒花。
过武昌县作
作者：汪全泰
朝代：清

鸡鸣关外绿波平，樊口潺湲水气明。疏柳不知陶侃宅，乱鸦遥下吕蒙城。兴亡一塔山城晚，老病扁舟水国晴。欲上南楼啸明月，飘摇书剑愧平生。
史梦兰继室田太夫人九十大寿
作者：汪兴甫
朝代：清
体裁：联

九十春光舒爱日；万千气象焕新年。
春草阁怀从叔祖于鼎文冶两先生
作者：汪其纯
朝代：清
体裁：古风

白云宿檐端，幽意满四野。好山横槛前，曲水绕阁下。修梧清且疏，乔松翠堪把。其中有幽人，结发事风雅。园林恣吟啸，琴书共陶写。高调不可攀，而我何为者。
南亭
作者：汪启淑
朝代：清

雨余景物幽，俯仰得清旷。南亭一登临，顿觉吟怀畅。澄江作带环，翠岫开屏障。于时届朱明，平畴翻碧浪。候鸟有佳音，流云幻奇状。好风递渔歌，落日闻樵唱。平生厌浮华，山林秉微尚。何当释尘累，高步追禽向。
桐江晓发
作者：汪启淑
朝代：清

篙师蓐食兴，捩舵天犹昧。横空白雨来，潇潇响篷背。遥指桐君庐，云深迷所在。石尤挟银涛，怒激孤舟退。起看山作围，坐爱鸥成队。江柳袅繁丝，岸草拖轻黛。眼餐困客途，林泉发胜概。朗诵谢客诗，清游傥能逮。
挽张之洞联
作者：汪图垣
朝代：清
体裁：联

早对大庭，三策天人儒者事；死留遗表，两朝开济老臣心。
吴氏家藏十三银凿落歌为蔚洲赋
作者：汪士慎
朝代：清

东城雅会延陵家，丹黄绕座开秋花。宾朋半是南帆客，筼筜影里浮流霞。酒酣主人兴复作，呼取盘盂重劝酌。明镫闪闪古匣开，著手光流银凿落。银凿落，十有三。记得先世觞宾客，一觞一咏恣欢谈。到今岁月留传久，世世珍藏胜琼玖。玉壶酒满泻红云，香沃芙蓉光在手。或为彝鼎形，或作云雷象，玲珑花卉各逞妍，玉斝素磁同雅赏。一饮再饮客颜丹，长歌短歌如狂澜。玉山欲倒金樽翻，花阴月色移栏干。
插秧图
作者：汪士鋐
朝代：清

车轧轧，水活活。谁家田翁勤种田，插秧田中量疏密。呼童课仆运秧马，俯首泥行股无䯋。今日车水满，明日祝秧活。不知何日秀且颖，筑场刈禾赋秷秸。大儿读书如养苗，勿忘勿助不敢揠。小儿读书心孔开，惟恐卤莽与灭裂。主人有田复有儿，书味酒香满一室。呼童留客和田歌，田家之乐乐如何！
楹联
作者：汪士鋐
朝代：清
体裁：联

汲水浇花，亦思于物有济；扫窗设几，要在予心以安。
洮州道中
作者：汪士鋐
朝代：清

春尽犹飞雪，黄云接闇门。烽烟暂过野，篱落不成村。虎为当途扑，鱼因得食喧。眼边装束变，番女坐高原。
玉屏峰
作者：汪士鋐
朝代：清

玉屏峙霄汉，鸟道度松门。昨日登临处，诸峰屐底存。云生甘在下，嶂出尔何尊。极目无穷尽，空青抹一痕。
陈沧洲太守出瘗鹤铭于江中以拓本见示作歌记之
作者：汪士鋐
朝代：清

焦山山崖《瘗鹤铭》，雷击坠江江冥冥。一旦水底出至宝，神物焜耀含精灵。此碑书家最珍惜，欲拓恐犯蛟龙腥。致令赝本遍天下，刻画嫫母夸娉婷。或传此是右军迹，逸少二字疑足徵。或云弘景或顾况，未睹真迹凭图经。沧洲使君好古士，搜奇抉怪心无宁。朅来江边问遗碣，太息墨宝存空亭。时当穷冬江水涸，巉岩洗刮平沙汀。或侧或仆露奇字，磊落散布如天星。命工舁石置江岸，残笔剩画稀留形。重依旧石定方位，安排字迹还仪型。屹如阴崖立华屋，恍然峭壁开新硎。字体宽绰近古隶，锋棱虽刓光晶荧。睇视山中宰相笔，齐梁风格我所凭。何年埋没忽露泄，水府倏忽仍丘陵。吾吴太守素神异，驱使直可到六丁。狼贪虎噬且弗避，挥斥水怪如蝘蜓。世间宝物久必显，云日肯被烟尘暝。扶倾固待巨人手，此举便已喧惊霆。远道寄我喜创见，从今摹画希精能。此石此铭不再得，毋使日夜椎拓无留停。
丁卯冬日作
作者：汪士铎
朝代：清

万类分歧途，心为不羁马。衔勒一以缓，顿辔若襄野。塞阱杜其几，蔽明义已下。见好思则迁，觼軜不可把。素衣倏染缁，康庄终焉舍。哲人懔朽索，养之以欲寡。顾其驰骛念，犹同金在冶。朱君防衔撅，御以风与雅。科斗辨周鼎，雷回罗商斝。峄山秋访碑，漳台春寻瓦。竹窗炉熏清，摩挲日陶写。世无九方歅，谁学古人者。兹譬鸣和鸾，协采齐肆夏。昔为江汉游，悔未结汐社。徒令望晴川，思君如白也。
偶成
作者：汪士铎
朝代：清

蓝缕牛衣亦可人，莫孤石火百年身。缘无骏马方求骨，岂有灵犀不辟尘。博望仙槎通斗极，公孙高阁逼星辰。龙门壶口寻常路，齿冷人间最要津。
延熹砖
作者：汪士铎
朝代：清

火井欲烬当延熹，腐鼠窃国魁柄移。五侯老谋一夕定，屠若羊豕无逶迤。岂伊绌权位，将军跋扈犹当时。岂帝果英武，孝桓闇弱中人姿。始知大勇在能断，需者事贼无迟迟。愿铭甄官置座右，时若发机慎尔为。
建德县东阳桥古木
作者：汪士铎
朝代：清

古木寿者数百年，柯条凋尽霜皮斑。昂首尘外不可屈，俯视万树柔且孱。风饕雪虐兀不动，并叶蘖藓皆从删。悦阅陵谷敛精采，剩有灵气宵往还。明堂太庙卜隆栋，吁谟衮冕趋清班。或为蒙童涉江海，载兹壮士康时艰。倕输弗作匠石逝，良材衰朽侪茅菅。暂停征辔一流盼，野僧扫纷开松关。烟萝风筱媚空翠，猗傩无知宜朱颜。饱饭灭烛供小憩，梦见社栎惊我顽。谓大神力辟世法，资持旧律非南山。涧阿云水足受用，子所颂祷同谤讪。质明再拜谢不敏，轮囷千尺难跻攀。担簦陟岭违千里，望君犹立空山间。
挽林文忠
作者：汪士铎
朝代：清

海上归来宦橐空，负戈万里复从戎。玉关田赋三司外，金齿功名百战中。毕竟苍生思谢傅，果然天子用温公。大星一坠英雄恨，五管烽烟照岭红。
杨四留宿
作者：汪士铎
朝代：清

春山三两家，新笋已成竹。门前老佃夫，缚笔编茅屋。虚堂移匡床，中厨馈斋粥。自云田家贫，伏蜡治食肉。绕宅多树杉，废圃偶蓺菊。时艰需将才，棨戟遍宗族。自愧筋力衰，畎亩伴黄犊。三河覆全师，又为塞翁福。去年风雨和，储米七十斛。盐豉幸知酿，差不负吾腹。语久月出斗，拂草止予宿。瓦瓶留榻前，椒姜点茶熟。
板桥
作者：汪士铎
朝代：清

青淮交汇板桥头，风景高梁局未收。天半楼台开夕市，夜深箫鼓过中流。繁华返复两黄鹄，人事漂零一白鸥。莫怪杜陵遥痛哭，千门萧瑟曲江秋。
绩溪北乡石鹤山刘宋安成太守陈猛墓
作者：汪士铎
朝代：清

林莽苍茫石鹤幽，土花遥忆六朝秋。贻谋幸值梁承圣，世系追书汉太丘。想像生金寻墓碣，几曾刻玉护松楸。万安陵寝经行处，一例荒凉牧竖游。
茌平
作者：汪士铎
朝代：清

骡风历鹿碾沙平，小憩征尘雨乍晴。满院弦歌喧晚驿，一堤杨柳抱春城。河干地控确磝戍，陇上人耕鼓角声。亦有宾王在徒步，何常不见涕纵横。
蟋蟀
作者：汪士铎
朝代：清

出世迫秋色，感时多苦音。户庭今夜冷，刀尺故园心。谁是授餐者，因之戒斗深。呼镫方觅汝，露草莫微吟。
陈松泉司马画册
作者：汪士铎
朝代：清

旧传指下十三声，银甲当楼按拍明。听到换头哀艳处，寒螀疏雨豆花棚。
陶尚之独立图
作者：汪士铎
朝代：清

简练揣摩君酒德，缘循困畏我茶经。晁晁莫莫城南路，俱是江东处士星。
挽张之洞联
作者：汪声
朝代：清
体裁：联

輶轩遗语，劝学成篇，公实鲁国灵光，教泽流传应不朽；宪政方新，世臣遽谢，我虽南州下士，私心景仰有余哀。
古华以桃核石索题石为阮湘圃封公所贻
作者：汪大经
朝代：清

窃而食之方朔桃，桃核纷向云中抛。铿然堕地化为石，淮上仙翁初拾得。传观一座人咸惊，无人识是衡星精。小石果蓏艮取义，石不能言以形示。磊落中含玉液温，仙翁宝更逾瑶琨。何时莹然入君手，好向西池奉阿母。君先绘有丹荔图，合成双璧图不孤。只恐骊龙夜破梦，错认遗珠爪攫弄。题笺我亦思好春，桃叶桃根半化尘。幻想此核种傥活，劳君咒以生花笔。
晓雨坐云林方丈
作者：汪大经
朝代：清

一夜不成寐，上方钟又闻。气蒸丛薄雨，寒压乱山云。晓色侵眉冷，秋声到耳分。何妨学弥勒，禅饮坐微醺。
游黄山
作者：汪天与
朝代：清

已买富春舟，帆挂渔梁下。欲去桡忽停，且命山中驾。山僧昨夜来，为道山灵讶。如何独我遗，讵待毕婚嫁。清净债须偿，曷不十日假。一路凉风生，山深岂知夏。时雨慰三农，高低看䆉稏。村鸡云中鸣，飞泉树杪泻。升高自云岭，步步穿石罅。百里山程遥，杨川连洽舍。人家如络绎，著姓惟蒋谢。伊昔我先公，外氏缔姻娅。谼中此地开，文坛擅无亚。宾从日如云，游赏恒卜夜。我来觅前踪，蒿莱没台榭。石梁坏何年，双溪独木架。病涉涨偏多，行人每舌咋。长者谁捐金，飞虹复将跨。行僧佛岭徒，知我远相迓。为言程已半，明日到犹暇。山蔬供饱餐，一榻禅房借。侵晨宿雨收，烟云生马首。轻风拂面来，绕足清泉走。万山乱纵横，忽睹云门陡。华表双撑天，耸峭得未有。青鸾与莲花，次第云中剖。似见浮丘公，遥遥为招手。从兹入仙境，十步荦确九。俗驾期不来，何用猛虎守。一泓汤泉清，容我涤尘垢。水从地底温，物理可格否。山僧持茗来，迓我意良厚。祥符虽古刹，徘徊未能久。鼓勇陟慈光，宵深摘星斗。灌木常阴森，香风吹不住。言寻桃花源，浮溪石桥度。狎浪阁飞骞，正砥飞涛怒。照影白龙潭，毛发纷无数。汗流忽起粟，盛暑怯凝冱。勿谓龙贪眠，时有白云护。拄杖沿溪行，不知日云暮。
游黄山·其一
作者：汪天与
朝代：清

已买富春舟，帆挂渔梁下。欲去桡忽停，且命山中驾。山僧昨夜来，为道山灵讶。如何独我遗，讵待毕婚嫁。清净债须偿，曷不十日假。一路凉风生，山深岂知夏。时雨慰三农，高低看䆉稏。村鸡云中鸣，飞泉树杪泻。升高自云岭，步步穿石罅。百里山程遥，杨川连洽舍。人家如络绎，著姓惟蒋谢。伊昔我先公，外氏缔姻娅。谼中此地开，文坛擅无亚。宾从日如云，游赏恒卜夜。我来觅前踪，蒿莱没台榭。石梁坏何年，双溪独木架。病涉涨偏多，行人每舌咋。长者谁捐金，飞虹复将跨。行僧佛岭徒，知我远相迓。为言程已半，明日到犹暇。山蔬供饱餐，一榻禅房借。
游黄山·其三
作者：汪天与
朝代：清

灌木常阴森，香风吹不住。言寻桃花源，浮溪石桥度。狎浪阁飞骞，正砥飞涛怒。照影白龙潭，毛发纷无数。汗流忽起粟，盛暑怯凝冱。勿谓龙贪眠，时有白云护。拄杖沿溪行，不知日云暮。
游黄山·其二
作者：汪天与
朝代：清

侵晨宿雨收，烟云生马首。轻风拂面来，绕足清泉走。万山乱纵横，忽睹云门陡。华表双撑天，耸峭得未有。青鸾与莲花，次第云中剖。似见浮丘公，遥遥为招手。从兹入仙境，十步荦确九。俗驾期不来，何用猛虎守。一泓汤泉清，容我涤尘垢。水从地底温，物理可格否。山僧持茗来，迓我意良厚。祥符虽古刹，徘徊未能久。鼓勇陟慈光，宵深摘星斗。
穿鳌鱼洞度莲花沟上文殊顶
作者：汪天与
朝代：清

巨鳌潜海中，何年此迁播。古洞恒阴森，屏息不敢唾。伛偻穿胁出，延缘扪脊过。眼明一松横，根穿石壁破。风云看飞腾，江海几掀簸。径度莲花沟，心胆寒无那。悬崖如泛虚，股栗神已懦。每涉惧不测，伫足欲相贺。降若探龙渊，陟如转蚁磨。九地升九霄，始达狮子座。莲花入云开，莲蕊日以大。迎送松依然，涧底龙犹卧。至此筋力疲，藉草一少坐。历历忆生平，久惯经坎坷。此间觉平夷，无须咎摧挫。
西海门
作者：汪天与
朝代：清

鸟道直穿云，不假盘旋上。有时膝代足，手扪那容杖。目眩怯回头，坐稳时一放。精神犹惚恍，心胸为涤荡。力竭到峰巅，平衍神忽王。亟趋西海门，路转光明藏。千峰划然开，紫翠呈万状。夕阳在西麓，倒射芙蓉幛。谁为问巨灵，仙窟何年创？石床置碧霄，玉屏列丹嶂。云峦一万重，三神山在望。何须蹑仙踪，且快兹游壮。
题雪庄和尚小照
作者：汪天与
朝代：清

雪庄开士居云舫，三十馀年不下山。何事尘缘消未尽，尚留面目在人间。
再过燕子洞
作者：汪如洋
朝代：清

契阔灵山乍两年，重来仍是绤衣天。抽身皂荚黄尘外，到眼琪花碧草前。终古涛声常作雨，经春苔印又如钱。使君不识忙闲事，偷伴孤云一夕眠。
夏秋多雨自赵北口至鄚州二十里间皆成巨浸编筏以渡宛然水乡风景也
作者：汪如洋
朝代：清

晓发十里铺，浓云作秋寒。秋寒泻层碧，四面江湖宽。中央界燕赵，倒影虹桥弯。南人困尘沙，得水逢旧欢。耐可荡胸臆，且宜濯缨冠。柳阴有篙楫，争渡如争滩。故道失雄鄚，稽天势漫漫。周园下错田，虑随东逝澜。纵横亘港汊，脉络纷倪端。瘦马载急递，高轩装达官。布帆熟无恙，来往凌屋山。宁知万粱䕸，半饱鱼鳖餐。我时截中流，凄风激微湍。感彼刈获谋，遑恤衣裳单。侧闻清口涨，民庐暴摧残。楗菑赖重臣，上释宵旰艰。兹方积潦致，平治凉非难。将修道茀政，况异哀鸿叹。行殿丽金碧，水围停玉銮。归途期步谒，泥裂龟纹乾。
安宁州温泉
作者：汪如洋
朝代：清

连山袤三迤，水脉珍璧珙。洑纡或地中，沸作醴源涌。砂泉澈如镜，矿穴浊于湩。能为春云蒸，暖意沃顶踵。兹汤擅第一，臭味屏阘茸。澡身有神功，五体急投勇。虽非八功德，信是妙莲种。其旁绀宇崇，松羔夜涛汹。梦魂骊山高，挟我去秦陇。荒哉轧荦儿，绣褓六宫宠。腥闻孰荡涤，垢腻犹积壅。岂如天南陬，神瀵山灵拥。揭额古未闻，升庵作之俑。庶几灵台春，衫袜脱械拲。达官供顿停，蕞尔汤沐巩。奈何槃勺微，刻画到榱栱。缅彼饮泉风，监兹一神悚。
晓行偶占
作者：汪如洋
朝代：清

宿雾荒丛罥似珠，晓风蛛阵吐萦纡。不须更染初阳色，画出渔村晒网图。
汤阴谒岳忠武王祠
作者：汪如洋
朝代：清

十室名臣里，千秋国士风。仙踪异圯上，人望比隆中。早究孙吴略，期收耿邓功。格言惩爱死，优诏答精忠。唾手燕云复，伤心贝锦攻。全军争一哭，痛饮负诸公。锻炼俄三字，尘沙奈两宫。划柑枢算险，叩马敌谋工。厥厉阶长舌，惟天鉴匪躬。黄冠归未得，碧血恨难穷。下邑崧生始，熙朝庙祀崇。贞珉镌笔札，顽铁铸奸雄。燕颔披帷识，鱼轩配座同。奉祠存嫡系，肃客走粗僮。游奕兵容壮，周流社址空。编年遗集富，展祭御碑穹。南渡家何在，东窗岁几终。撼山犹破胆，袒背孰明衷。昼锦芳规接，金陀远梦通。辨诬怜吁泣，吾念亦斋翁。
沅江舟中夜雨
作者：汪如洋
朝代：清

疏声篷背忽脩脩，翠石文沙古渡头。烛尽邻船初罢酒，更稀戍卒懒登楼。十年旧续江湖梦，千里平添茝杜愁。自笑尘劳缘底事，苦将今旧阅浮休。
赠姚祖同联
作者：汪如渊
朝代：清
体裁：联

既儆既戒，惠此中国；来旬来宣，至于太原。
捣练子·同仲嫂夜坐
作者：汪婤
朝代：清

庭悄悄，月沉沉。唧唧寒蛩断续吟。独有孤鸿听不得，欲眠犹自理瑶琴。
哭亡侄孙士铨
作者：汪嫈
朝代：清

三岁抚汝大，十八弃我去。经年泪眼枯，魂魄归何处。汝母托我日，跪床泣告语。侄妇死如归，伤心惟稚孺。侄身当中年，妇死必再娶。悯子饥且寒，莫免芦花絮。成立岂易言，不肖尤堪惧。怆绝辞未终，双手亲交付。■我忍泪听，抱汝曲劝谕。一痛忽剪决，生死判急遽。抚汝从兹始，性命相依附。到今十五年，苦心向谁诉。冻馁固可虞，温饱益增虑。疴痒最关怀，焦劳夜复曙。曾记一医来，目我为乳妪。四岁教识字，解诵唐人句。送汝入塾中，督责不汝恕。恐汝德不修，恐汝学不裕。历择名师从，璞质勤磨铝。喜汝尚好学，光阴弗自误。学业渐可观，长者咸称誉。勉然品行修，立身得依据。爱敬根性天，事叔如事父。谓叔性豪侠，轻财略无度。负累日益深，积重病成痼。胡不归里闾，资斧从容措。侄善事大母，叔无忧内顾。门内百事宜，未可倚厕庶。万一值艰难，吾师堪借箸。汝叔闻汝言，意决任驰骛。去去倏两年，家书盈尺素。师教汝秉承，读书明世务。家事无钜纤，若马能驾驭。一一体我心，假手挥仆御。叔母爱汝挚，恩慈多煦煦。叔父寄书来，称汝有才具。云儿年卅六，得子望虚屡。侄辈幸得人，吾家本根固。我阅汝叔信，悚然增觉寤。慎重加汝餐，汝好希光祚。胡天不右汝，一病即物故。悲哉我何堪，惊怆瞥僵仆。祸及太无端，痛哭将天吁。我自究我心，何事干天怒。即论汝为人，亦应得天助。年少笃天伦，醇悫本畀赋。处事虽精明，浑厚随■寓。往往律己严，待人气和煦。古谊交朋侪，肝胆每倾吐。岂无富家子，膏粱与纨裤。媮薄无性情，汝心最深恶。天真汝未漓，见义力争赴。先达与乡贤，见汝翻忻慕。依依我膝前，相离未寸步。祷我寿而康，晨昏香一炷。偶逢我疾作，汝心辄惊怖。汤药汝亲尝，悉心为调护。侍奉竭欢娱，片言莫我忤。诣力进竿头，经史渐镕铸。指顾青云霄，毛丰卜腾翥。意此鑫席才，应到玉堂署。祖德扬清风，君恩承湛露。而我衰迈年，绵弱难吹呴。得见汝成名，我志聊堪足。今乃大不然，逆境来错愕。匪云天作孽，于事何抵捂。明知冥漠中，修短关定数。奈我心枯寂，兀坐若泥塑。往事一回首，默然神瞿瞿。汝父久赋閒，守株空待兔。更抱西河痛，岂复有生趣。汝叔犹远游，飘零悲客路。望汝心殷殷，那堪闻此讣。痛汝盼叔归，病中神远注。叔归汝长逝，一散遂难聚。日夕恸不忘，涕泪无所住。六洲三岛间，闻有返魂树。汝魂招不来，我目已如瞀。古寺风潇潇，灵輀且安厝。期汝送我死，今反展汝墓。问天天无言，此理终不悟。
舟中晚眺
作者：汪嫈
朝代：清

四围烟景接苍溟，山外高楼寺外亭。远岸影迷千树绿，深林光闪一镫青。舟因送客难长系，云解留人故暂停。几辈天涯怨摇落，邻船夜话静中听。
为陆守之题尊甫寒山旧庐图次张文端公韵
作者：汪孟鋗
朝代：清

一篇故相迹镵邱，乞和而今遍贵游。谲委欲翻千尺瀑，嵚岑更上一层楼。再传木石完无恙，五载云烟驶若流。此境此人殊足乐，斯文斯画迥生愁。
京口夜望
作者：汪孟鋗
朝代：清

铁瓮秋风尚忆吴，古来项口势雄孤。枫林色好迷烟雾，雁阵声寒乱舳舻。离立髻鬟堪北顾，横陈衣带只东趋。夜镫如昼凭阑乍，城郭扬州得见无。
友人南归作家书
作者：汪孟鋗
朝代：清
体裁：七言律诗

封罢开封泪满弹，夜窗梅雨逼镫寒。到头剩有平安在，信笔方知慰藉难。好友多情烦再索，痴儿解事定争看。诗成亦拟邮筒付，得句从来胜得官。
友人南归作家书
作者：汪孟鋗
朝代：清

封罢开封泪满弹，夜窗梅雨逼镫寒。到头剩有平安在，信笔方知慰藉难。好友多情烦再索，痴儿解事定争看。诗成亦拟邮筒村，得句从来胜得官。
喜柘坡至
作者：汪孟鋗
朝代：清

日日西山翠扫空，岂知我友在山中。人言河汉宜清浅，秋近重阳未雨风。何代石经刊不朽，一时芒屦悔难同。退寻自是关胸次，无碍京尘拨面红。
天津查俭堂分守庆远重建龙溪黄文节公祠赋寄
作者：汪孟鋗
朝代：清

天津查君今豪士，权守蛮荒天所使。文章政事到古人，能使古人今不死。谁遣涪翁住南楼，赤脚承溜不言愁。楼前杜鹃叫钩辀，何时金鸡赦九州。生来羁管死恋留，部民献地庙祀修。嘉定以后兵燹改，丹霞不作此心在。云兴雷集倾一时，山高水长望千载。诗人万子君故知，妙赋南池工部祠。吾家仲弟才亦横，生好公诗如性命。假若二子在世间，定有杰句发天悭。题成欲寄重欷歔，万里遥酹愁云山。
奉常金桧门姑丈招饮论诗有作
作者：汪孟鋗
朝代：清

黄花满径秋萧瑟，太常斋期日复日。不斋呼我同醉醒，论诗挥霍惊户庭。新诗句法出有自，烟水凡间全吐弃。自叹倔强不谐俗，我谓蕴藉尽如意。枯肠沃酒须淮渑，才薄敢与夸代兴。别裁往往出心得，益勿克违龟十朋。霜风拂拂上陵去，敝箧空囊属徒御。健句携归得神助，欲索解人谁殆庶。炰羔烹鹿莫匆遽，诗中至味我先饫。
赠郭昆圃解元
作者：汪孟鋗
朝代：清

曾过垂帘肆，偏逢垫角巾。文章工眊氉，仆马苦逡巡。翠发丹颜日，寻山问水身。三头应属尔，温饱笑人人。欲出竟何诣，仙宫息影高。偶然笺《尔雅》，不自赋《离骚》。壮气悬孤剑，寒心系短袍。秫田无恙在，时共说乡醪。
赠郭昆圃解元·其一
作者：汪孟鋗
朝代：清

曾过垂帘肆，偏逢垫角巾。文章工眊氉，仆马苦逡巡。翠发丹颜日，寻山问水身。三头应属尔，温饱笑人人。
赠郭昆圃解元·其二
作者：汪孟鋗
朝代：清

欲出竟何诣，仙宫息影高。偶然笺《尔雅》，不自赋《离骚》。壮气悬孤剑，寒心系短袍。秫田无恙在，时共说乡醪。
送谷原之太平
作者：汪孟鋗
朝代：清

伊人爱江行，越舲唤平底。霜风挫倒生，尚有树如荠。渺想滴翠轩，主情厚兄弟。亦知季女饥，岂必余禄米。留连感萸菊，九井秋容洗。白仙岛亦佛，墓棘见应涕。芜湖西北流，逆溯此程递。斗酒照寸心，今宵足且抵。
题七姬权厝志后
作者：汪孟鋗
朝代：清

魏公席卷弁山来，赤龙船烧心胆灰。飞炮忽碎丞相首，荥阳左丞何为哉。七姬自是良家子，仓皇兵入姑苏里。君受国恩应自理，妾受君恩尚何俟。一者先行余尽起，徘徊揽帨今生已。此时贵主知安在，此际焚骸泪如水。西门掩袭又潜奔，东城藁葬谁重徙。巾帼由来愧丈夫，终随降将掷戈殳。齐云楼下通天火，玉殒兰摧恨不殊。钟繇之书埋百年，摩挲一再重惘然。吁嗟乎，庙无觚棱冢无突，上虞孝，溧阳贞，后先永永铭坚石。
东阿旧城
作者：汪学金
朝代：清

雉堞参差望里分，郊原禾黍绿纷纭。断厓泉放千盘雨，夹嶂人穿九折云。废阁苍苔曹植庙，残碑青草项王坟。英雄消歇才华尽，匹马荒城送夕曛。
元夕
作者：汪学金
朝代：清

客里逢元夕，篷窗听急流。我行才七日，有梦在孤舟。镫火明官驿，人烟冷戍楼。今年江上月，一度已当头。
卢师山秘魔厓
作者：汪学金
朝代：清

山沟石破碎，步步苦跛蹩。引手落鹳巢，斗削太古铁。寒潭莹深碧，中有蜿蜒穴。昔闻二龙子，亲受尊师诀。当空一指禅，刹那悟生灭。龙来涧自清，龙去井不竭。侧耳疑风霆，沃盥未敢亵。瘦影落危厓，丛芦卷秋雪。
夜起
作者：汪学金
朝代：清

羁人起夜半，残月在四野。天风吹孤云，明星欲西下。远道苦阻艰，太息视羸马。独立黯自伤，谁念远游者。
建阳道中早发
作者：汪学金
朝代：清

鸡唱登前坂，霜花衬马蹄。人迷三里雾，路转百重溪。水碓高于屋，山田叠似梯。一村枫桕树，争压帽檐低。
望庐山
作者：汪学金
朝代：清

庐岳仙灵宅，摩空势绝群。峰留太古雪，树出四时云。虎迹寒溪见，猿声落日闻。欲求真面目，骑鹤问匡君。
河间道中早行
作者：汪学金
朝代：清

偏衫席帽惯长征，清露凉飔趁晓行。乡梦远随残月影，客愁并起乱鸡声。游梁词赋惭司马，入洛年华感士衡。最是旅程秋信早，哀蛩又傍马头生。
泊舟芋墩
作者：汪学金
朝代：清

小艇缘溪行，系缆垂杨坞。绿野炊烟微，人家在春雨。
积霖叹
作者：汪学金
朝代：清

积雨决田坏官路，水深泥滑马不渡。湿衣及肤燎不得，主人号咷僮仆诉。行人争羡居者安，谁知居者尤艰难。一年耔本逐流水，赤脚老农瞠目看。来朝乾鹊噪檐树，行人欢喜摇鞭去。暮宿前村府帖来，淮南又报蝻如雨。
胥江夜泊登万年桥望月
作者：汪学金
朝代：清

胥口驿前风路饶，钟声渔火最魂销。月明子夜谁家笛，人上吴江第几桥。旧雨渐成萍迹散，春风应惜马蹄遥。缘知一别愁如许，剪烛篷窗话晚潮。
舟夜
作者：汪学金
朝代：清

月落江烟昏，孤舟趁潮去。忽闻鸡犬声，知有人家住。
莲士见示扈从盘山用陆放翁韵诗即次原韵奉简
作者：汪学金
朝代：清

春风放颠花事残，绿阴满庭春昼闲。午时睡醒鬓丝乱，闭门枯坐如深山。故人扈从蓟门返，呼童扫径开柴关。三日不见生鄙吝，觌面惟恐遭讥讪。袖中一卷莹冰雪，泠然四座开心颜。青山落日响钟磬，一鸟呖呖啼花间。万松入云乱苍翠，千涧咽石喷淙潺。樊笼塌翅不飞去，境地毋乃分仙顽。夜来有梦到盘谷，朝真许缀蓬莱班。洞门遍地种瑶草，仙人放鹿何时还。
过严陵钓台作
作者：汪学金
朝代：清

丹枫为幛石为屏，百尺高台照客星。两岸猿声落秋水，至今山色为谁青。
过临清访谢茂秦故居不得
作者：汪学金
朝代：清

客舟晚系卫河滨，却忆论诗谢茂秦。异代风烟青海宅，中原坛坫白衣人。关河墓远魂难返，车笠盟寒事莫论。回首三弇文藻地，风流一样绝音尘。
过赵北口
作者：汪学金
朝代：清

赵北燕南地，苍茫旅客过。西风吹易水，落日下滹沱。大泽龙蛇动，荒原雁鹜多。市中屠狗散，无复有悲歌。
石佛寺
作者：汪守愚
朝代：清

怪峰如莲花，古佛坐其蒂。石室云为门，微风自开闭。昔年采石人，雕凿只随意。妙明出顽矿，是即最初地。千螺释迦髻，十丈修罗臂。石火诗中禅，斧劈画中诣。会从奇险间，拜佛问其谛。
辛酉九日示弟辈
作者：汪守愚
朝代：清

多难登临易感伤，天教薄暝黯重阳。雁鸿零落犹成列，鸡犬平安岂待禳。小市祇工桑榨酒，闲官久已枣为粮。折萸试问诸昆弟，犹胜登高各异乡。
挽曾国荃联
作者：汪守正
朝代：清
体裁：联

公遽骑箕尾归乎，回忆两江戡乱，三晋拯荒，勋德迈范韩富赵，即此日东南保障，正倚耆臣，何图天不慭遗，陡见台星沉迥野；我顷为畿辅守矣，追思一调岩疆，再尘荐牍，攀援无许史金张，赖大贤爱惜人才，顿成知己，痛绝风传噩耗，岂徒血泪感私恩。
初夏拟移家五㲼
作者：汪宏滏
朝代：清
体裁：七言律诗

青山典尽意何如，远寄江涯学荷锄。饷午盘传新茁韭，销时笥检旧删书。云联断霭天光净，水溢危桥客屐疏。笑傍繁阴谋小筑，秋风共挽鹿门车。
谢竹溪诸子
作者：汪宜秋
朝代：清

惠比指囷赠，情同挟纩温。感深惟有泪，欲报恐无门。得食诸雏长，衰宗一线存。应知姑与舅，泉下亦衔恩。回头语儿辈，汝勿太憨痴。不有诸君子，何堪卒岁时。可怜饥冻久，未敢再三辞。他日如成立，生生尸祝之。
谢竹溪诸子·其一
作者：汪宜秋
朝代：清

惠比指囷赠，情同挟纩温。感深惟有泪，欲报恐无门。得食诸雏长，衰宗一线存。应知姑与舅，泉下亦衔恩。
谢竹溪诸子·其二
作者：汪宜秋
朝代：清

回头语儿辈，汝勿太憨痴。不有诸君子，何堪卒岁时。可怜饥冻久，未敢再三辞。他日如成立，生生尸祝之。
频伽水村图
作者：汪宜秋
朝代：清

深闺未识诗人宅，昨夜分明梦水村。却与图中浑不似，万梅花拥一柴门。
题吴兰雪《新田十忆图》
作者：汪宜秋
朝代：清

一幅生绡一段春，乡心真似转车轮。宵深便有梦归去，也恐难分十处身。晴窗閒展玉丫叉，画里春风各一家。生性清寒侬自笑，就中毕竟爱梅花。儿家旧宅频迁徙，也要良工画几方。只是不堪追忆了，门庭冷落故园荒。
题吴兰雪《新田十忆图》·其一
作者：汪宜秋
朝代：清

一幅生绡一段春，乡心真似转车轮。宵深便有梦归去，也恐难分十处身。
题吴兰雪《新田十忆图》·其三
作者：汪宜秋
朝代：清

儿家旧宅频迁徙，也要良工画几方。只是不堪追忆了，门庭冷落故园荒。
题吴兰雪《新田十忆图》·其二
作者：汪宜秋
朝代：清

晴窗閒展玉丫叉，画里春风各一家。生性清寒侬自笑，就中毕竟爱梅花。
伏日陪杭太史陈太仆诸公南华避暑分得山字
作者：汪宪
朝代：清

三十六鸥飞不还，绿杨依旧倚潺湲。名园避暑娱新节，《大雅》扶轮借小山。藉甚声名元白在，过从亲故纪群间。倚楼未觉前尘幻，乞得清凉羽扇闲。
板子矶
作者：汪履成
朝代：清
体裁：七言律诗

板子矶边战鼓催，将军死后事全灰。两京失守皆天数，四镇何人是将才。故垒已残沙岸塌，寒更初起角声哀。无端卷地西风吼，疑有精灵入夜来。
挽舒梦兰妻李湘弦联
作者：汪巽泉
朝代：清
体裁：联

仙娥明月是前身，想归真翠水丹林，桂蕊灵香同郁烈；名士秋风添别恨，漫寄意绳床经案，虫丝落叶共凄清。
临清
作者：汪师韩
朝代：清

曲涯秋寺塔孤撑，影惑东西送客行。冷雨乍飞帆欲湿，冥濛烟柳接临清。
杂述
作者：汪师韩
朝代：清

家无一棱田，田园复何忆。所忆湖水滨，遐阡连迩陌。西风原上来，摇漾黄云色。有秋众言欢，吾亦易饱食。何必亩南东，一一为我得。堤上寻酒垆，柳下钓新鲫。此兴极不忘，嗟哉十年客。病喘不能寐，披衣常彻宵。静极翻百忧，好梦难可要。远闻雁嗈嗈，近觉风萧萧。此时剑佩俦，因公集城壕。月地一何洁，霜林一何高。疏慵以间废，知足愁渐消。镫烬看窗纸，熹微欲诘朝。安肃菜如玉，黄芽白笼松。北蔬品无上，广蓄支三冬。忽忆帮园笋，割鲜四序供。味以涩而腴，矫矫君子风。阔别今十年，饱饫输山农。南帆竞冬载，乾腊价枉崇。奚翅市骏骨，虚名竟何庸。所居近积水，夏溽冬尚濡。家人苦阴翳，竞欲新其居。湫隘疾易生，爽垲病岂无。不见旧侨人，廿载何乐胥。曷观东邻僧，土木宁安躯。敝庐在南中，较此尤拘墟。退守缩屋贫，来年我归欤。
杂述·其一
作者：汪师韩
朝代：清

家无一棱田，田园复何忆。所忆湖水滨，遐阡连迩陌。西风原上来，摇漾黄云色。有秋众言欢，吾亦易饱食。何必亩南东，一一为我得。堤上寻酒垆，柳下钓新鲫。此兴极不忘，嗟哉十年客。
杂述·其三
作者：汪师韩
朝代：清

安肃菜如玉，黄芽白笼松。北蔬品无上，广蓄支三冬。忽忆帮园笋，割鲜四序供。味以涩而腴，矫矫君子风。阔别今十年，饱饫输山农。南帆竞冬载，乾腊价枉崇。奚翅市骏骨，虚名竟何庸。
杂述·其二
作者：汪师韩
朝代：清

病喘不能寐，披衣常彻宵。静极翻百忧，好梦难可要。远闻雁嗈嗈，近觉风萧萧。此时剑佩俦，因公集城壕。月地一何洁，霜林一何高。疏慵以间废，知足愁渐消。镫烬看窗纸，熹微欲诘朝。
杂述·其四
作者：汪师韩
朝代：清

所居近积水，夏溽冬尚濡。家人苦阴翳，竞欲新其居。湫隘疾易生，爽垲病岂无。不见旧侨人，廿载何乐胥。曷观东邻僧，土木宁安躯。敝庐在南中，较此尤拘墟。退守缩屋贫，来年我归欤。
舟晚
作者：汪师韩
朝代：清

汀夕雨沈原，孤津枻轻舸。隔雾见村遥，林飞一星火。
送座主给谏王公还贵阳
作者：汪师韩
朝代：清

一叶秋原去国情，十年毂下避骢行。北宫久预参裁事，东掖咸知驳奏名。独鹤绝群先路翥，寒鸡催客早晨鸣。黑云杳杳生蛮箐，鞞鼓西南未解兵。
青县晚泊
作者：汪师韩
朝代：清

连舫静海过，收纤青县宿。驶浪折沙湾，绪风含水木。人烟棹处移，海月樯间落。丘亭俯闲塘，暮色翳遥陆。声响出攀罾，疏星带渔屋。
挽曾纪泽联
作者：汪席臣
朝代：清
体裁：联

执鞭卅余年，负弩七万里，甫列仕途，顿悲上峰失樾荫；望同司马相，勋迈卧龙公，忽登仙藉，不徒中土泣梁摧。
清镇县七夕
作者：汪应铨
朝代：清

水上浮萍沙上蓬，牂牁江畔晚凉中。无双今夕羁孤客，第一春桥系短篷。银汉碧天斜易晓，芦帘纸阁怅应同。去年漾水漂流者，已望牵牛向碧空。
游虞山北麓至破山寺
作者：汪应铨
朝代：清

山郭晴光照翠筠，依然破戒省前身。风凉更为传清梵，山好犹应识故人。壑谷盘回都是路，草花幽寂自长春。共师会到无言处，却信人间幻是真。
雾中花
作者：汪应铨
朝代：清

名花笼雾认难真，道是还非梦里身。仿佛汉家宫殿冷，隔帷遥见李夫人。
题读书楼
作者：汪应铨
朝代：清

人生何谓富，山水绕吾庐。人生何谓贵，闭户读我书。君构读书楼，楼与山水俱。藏书数千卷，任君畋且渔。山水契动静，读书友轩虞。眺望连近远，梦寐俱恬愉。此身置太古，此心游太虚。回视尘世间，富贵吾土苴。
有感
作者：汪庚
朝代：清
体裁：七言绝句

十里河阳散晚霞，春风岁岁逐芳华。多情一种蛾眉月，犹照墙东半落花。
和广雅尚书两湖书院晚集原韵
作者：汪康年
朝代：清

吾生嗜游眺，登陟屐几两。压脑萝葛扪，罥足蒺藜掌。遇淖时灭葭，遘雨即衣穰。隆冬走荆楚，方喜写尘鞅。密雪兆丰稔，宿泽苏皋壤。乘暮踏冰行，旅怀一排荡。将作散工役，呜呜甫作响。忽见折柬招，摄衣历阶上。燔炰苦劝酬，谈谑剧复往。执拂对逸民，焚舟敌真长。峭壁矜突兀，长流争瀇瀁。尚书松鹤姿，意度廓深广。围炉坐相对，莹若晶玉晃。未如杨朱蹴，已作田子傥。大言惭覆瓶，小言不满盎。投杯起循廊，且自穷物象。凌坚鱼戢鳞，雪晶鹤失氅。微痕露瓦棱，馀辉映门榜。初月挂东檐，娟娟照疏朗。梅噤待春开，石植要云养。苦恋清逸景，焉能周胜赏。扶阑纵远瞩，欲去意还强。露立意稍怯，寒侵味转爽。归路望江流，绕郭如绳枉。家山不可见，夜梦发遐想。
送日本禾原次宫归国
作者：汪康年
朝代：清

把盏将离日，翻思执手初。酒香当午月，花气袭轻裾。潇洒如君少，疏狂似我无。平常畏言别，今别复何如。
丁亥戊子年间，余省伯父于泾，尝偕抱生探水西。辛丑秋日抱生话閒及旧游，问能纪其胜否？记忆所及，赋长句答之
作者：汪廷桂
朝代：清

春风放浆水西山，山在青溪翠郭间。胜游如梦十数载，至今忆及开心颜。山前双塔锁层云，上界钟还下界闻。夹路长林入松竹，幽花错杂时缤纷。烟雨亭高蹑崖上，石磴崎岖意苍莽。扪藤援葛颇籍手，猿猱愁落峰千丈。峰回斜接桃花台，红霞碧巘溪桥开。数家著屋最佳处，隔篱鸡犬鸣云隈。下种桃花二三里，晋隐秦贤疑尺咫。此中大抵不知年，花落花开成甲子。万花行尽眼欲空，沙村唤渡斜阳红。阆风高阁满山翠，读书坐对奇无穷。尚厌好山看不足，鸥鹭清盟几回续。别后烟螺傥无恙，新诗聊抵水仙曲。
即事
作者：汪廷桂
朝代：清

小坐背镫红，清光满院中。琴移青石案，酒注碧莲筒。凉滴竹间露，香来花底风。松杉深□影，蛾月正当空。
却忆
作者：汪廷桂
朝代：清

却忆清宵抱膝时，秋风吹漏故迟迟。松萝映月茶烟袅，黄叶声中夜咏诗。
同抱生登君山步至江干次韵
作者：汪廷桂
朝代：清

不著屐，不弄舟，世间更有佳胜不？人生意气贵各适，安能与世相沉浮。我乡山水本灵秀，游览所至舒吟眸。阿咸招我出城北，江山共我穷探搜。君山巍巍峙云表，长江浩浩波东流。嗟余尘网久羁束，何幸与子偕昂头。山灵招手冯夷啸，放怀直欲淩沧舟。乾坤俛仰一何窄，回顾尘界将安投。不如乘风跨黄鹤，轻掷世事如閒鸥。白云在天红树远，君听我歌君莫愁。君不见神仙飘渺排云阙，手执芙蓉呼我俦。拍肩从此洒然去，与君长作蓬莱游。
和抱生真如庵夜归得月原韵
作者：汪廷桂
朝代：清

寻秋偏得月，竹径翠烟空。梵语含虚籁，虫吟答晚风。野潮冲路断，篝火出林红。回首诗情远，苍茫一望中。
咏蕉
作者：汪廷桂
朝代：清

芳心舒卷总相宜，移向空阶好护持。才得一窗新绿影，夜来风雨可能支。
将赴姑孰留别诸友生
作者：汪廷桂
朝代：清

高展蒲帆一片秋，独怜宛水又依刘。春风未选扬州梦，明月先招太白楼。诗访青山凭谢屐，酒酣红烛问吴钩。此行旧雨多挥手，回首江峰数点愁。
摘花有感绝句
作者：汪廷桂
朝代：清

好花开得几回看，又被东风一阵残。蜂蝶不来啼鸟去，有人还倚玉阑干。
晚泊花津
作者：汪廷桂
朝代：清

万顷波光拥碧山，一轮明月比心閒。渔歌夜半邻舟起，荡入绿蒲青苇间。
杜康墓踏秋谢高荦生招饮
作者：汪廷桂
朝代：清

酒酣放步踏青山，奚囊未许秋风间。出笼野鹤不受缚，萧然行经非人閒。杜康池上满秋草，芒鞋落地青莎倒。石碣深深不可扪，清冷一曲芦花老。先生造酒复善饮，放杯一旦事沈寝。朝霞夕霏千载红，芙蓉城郭空如锦。何不破醉淩波来，十千沽酒相徘徊。区区餔歠我亦解，拍肩把臂糟邱台。先生不醒我亦醉，树根路入斜阳坠。眼前樵牧都忘机，短犁比犊耕山翠。竹林深处持竿人，钓钩不直衔金鳞。买归烹治复置酒，陶然留作无边春。
纳凉
作者：汪廷桂
朝代：清

炎歊扫尽任徜徉，百本芭蕉半亩塘。竹屋夜吟诗隽永，莲筒秋味酒清香。月斜透树影俱好，风细著身心亦凉。更占人间无量福，书帷萤火胜燃糠。
过丹阳湖二首
作者：汪廷桂
朝代：清

奇峰错落起波间，水上看云只当山。亲到米家图画里，身随鸥鹭总清閒。布帆无恙客心閒，峰影岚光指顾间。洞启蓬窗斜倚枕，卧游历尽水边山。
过丹阳湖二首·其一
作者：汪廷桂
朝代：清

奇峰错落起波间，水上看云只当山。亲到米家图画里，身随鸥鹭总清閒。
过丹阳湖二首·其二
作者：汪廷桂
朝代：清

布帆无恙客心閒，峰影岚光指顾间。洞启蓬窗斜倚枕，卧游历尽水边山。
钱佩庄自泾县来宣城
作者：汪廷桂
朝代：清

琴溪山色近如何？秋已萧条水已波。我亦清深抵千尺，桃花潭上昔曾过。
题梅花帐
作者：汪廷桂
朝代：清

山边篱落水边村，招得亭亭倩女魂。绣幕夜寒春有影，锦屏镫灺月留痕。人来小阁风横□，鹤立深更雪掩门。犹忆罗浮清梦醒，几番香著枕函温。
高荦生席间次仰菶斋赠行原韵
作者：汪廷桂
朝代：清

斗酒张宵宴，清风荡我襟。麈谭窥视彻，诗味入秋深。朗月应留醉，高山敢嗣音。苍茫宛中树，无限别离心。
示孙作
作者：汪廷珍
朝代：清

头角峥嵘已长成，之无未识漫咿嘤。烝尝学拜随人后，枣栗分甘慰我情。欲勖箕裘愧弓冶，愿无灾难莫公卿。城南数亩堪勤力，尔牧黄牛尔父耕。
送呈谷人祭酒乞养南归
作者：汪廷珍
朝代：清

自怜鱼鸟性，十载客长安。拙任升沈幻，贫嗟去住难。壮怀双鬓短，归梦一镫残。何日烟波里，从君把钓竿。
金陵试院联
作者：汪廷珍
朝代：清
体裁：联

三年灯火，原期此日飞腾，倘存片念偏私，有如江水；五度秋风，曾记昔时辛苦，仍是一囊琴剑，重到钟山。
书怀
作者：汪式金
朝代：清

少小曾期阆苑游，不图铩羽几经秋。易能寡过年须假，壮不如人老亦羞。分内功名灰已久，此中甘苦味还留。群英椽笔追燕许，属望同修五凤楼。
对月
作者：汪彝铭
朝代：清

移榻纳凉乐事，行杯托兴闲身。月下一声长啸，庭前四顾无人。
青阳县
作者：汪彝铭
朝代：清

劳人恋晓衾，程途起戊夜。冈势复崚嶒，随溪上而下。峭石插远空，一径通幽罅。晨曦动林端，葱翠光四射。树多山不蛮，萧飒安知夏。青阳古陵阳，镇名尚凭藉。峨峨九子山，陆地莲花化。此处怀诗仙，何年访书舍。
上莲花庵
作者：汪徵远
朝代：清

秋山钟梵寂，萝径上崔嵬。意想不到处，峰峦忽尽开。石床平落叶，古壁满荒苔。更羡孤云逸，松颠自往来。
坐狎浪阁
作者：汪徵远
朝代：清

高阁临溪水，薄暮轩窗开。不见庵中僧，微雨潭上来。
天平矼入师子林
作者：汪徵远
朝代：清

深松寒白石，僻路到人稀。仰见高峰顶，孤僧采药归。云多从杖起，鸟不上山飞。薄暮一声磬，猿公来款扉。
初夏游灵鹫冷泉韬光三生石诸胜
作者：汪德容
朝代：清

遵途越平冈，揽胜憩灵鹫。朱夏一以深，嘉禾郁如绣。天宇犹清和，微阴蔼岩岫。泚泚碧玉流，风渝漾晴縠。爱此清且冷，尘土一涤漱。飞泉乱人语，空翠滴衫袖。悠然遗世情，遂去款云构。山行不知疲，苍翠列万变。芙蓉插空青，应接耳目眩。云窦窈以深，幽花烂且绚。屡造灵异区，还思隐沦彦。巍巍三生石，兀突眼中见。遗事缅泽公，夙缘洵堪羡。扪萝一长啸，千峰虚籁遍。入山复出山，合沓自朝暮。余兴犹未阑，更踏招提路。山阁俯乔林，凭虚敞遥顾。既惬物外游，遂凌沧洲趣。微雨凤林钟，残烟辋川树。荷风送轻凉，归桡狎鸥鹭。于焉成赏心，逍遥乐其素。
初夏游灵鹫冷泉韬光三生石诸胜·其一
作者：汪德容
朝代：清

遵途越平冈，揽胜憩灵鹫。朱夏一以深，嘉禾郁如绣。天宇犹清和，微阴蔼岩岫。泚泚碧玉流，风渝漾晴縠。爱此清且冷，尘土一涤漱。飞泉乱人语，空翠滴衫袖。悠然遗世情，遂去款云构。
初夏游灵鹫冷泉韬光三生石诸胜·其三
作者：汪德容
朝代：清

入山复出山，合沓自朝暮。余兴犹未阑，更踏招提路。山阁俯乔林，凭虚敞遥顾。既惬物外游，遂凌沧洲趣。微雨凤林钟，残烟辋川树。荷风送轻凉，归桡狎鸥鹭。于焉成赏心，逍遥乐其素。
初夏游灵鹫冷泉韬光三生石诸胜·其二
作者：汪德容
朝代：清

山行不知疲，苍翠列万变。芙蓉插空青，应接耳目眩。云窦窈以深，幽花烂且绚。屡造灵异区，还思隐沦彦。巍巍三生石，兀突眼中见。遗事缅泽公，夙缘洵堪羡。扪萝一长啸，千峰虚籁遍。
挽张百熙联
作者：汪德溥
朝代：清
体裁：联

感师门哭知己；痛祖国失斯人。
门联
作者：汪德钺
朝代：清
体裁：联

臣心如水；王道犹龙。
初颐园中丞以书来索端砚爰将素用之砚赠之媵以诗
作者：汪志伊
朝代：清

铃阁由来有四友，铁面尚书交独久。呵之辄泽扣无声，性坚质润媲琼玖。静镇不摧龙须锋，坦怀善发元香守。其才其德两无伦，相与摩挲肯释手。触来云气时腾腾，临池一洗蛟龙吼。况此区区称良田，一垡笑予胜千亩。孜孜穷日倒枯肠，全藉㳯妃才八斗。㳯妃沈醉墨花香，高咏颐园梅为首。思梅应拟梁何逊，曾消滇池几杯酒。滇池飞来双鲤鱼，尺素齑辛胥幼妇。殷勤索砚指端溪，岂似书生习气狃。当年白笔簪兰台，台阁风生职不负。节旄今拥碧鸡山，载道口碑歌父母。扬历不自曰能贤，铁面婆心无出右。惟此砚兮润且坚，差堪与君作敌偶。我何割爱竟与君，知君三立能不朽。知君三立能不朽，温厉蚤希鲁中叟。
退思图
作者：汪志伊
朝代：清

谁为箴规祇自思，藐躬得失寸心知。闲参叔简呻吟语，细绎香山讽谕诗。指视严于初觉梦，弥缝愧在未能时。木兰堂畔花开落，顾影愁添两鬓丝。
题明顾端文公闱墨遗迹后
作者：汪志伊
朝代：清

嗟乎国祚昌，士气扬。士气烈，国祚折。卓哉梁溪顾端文，神熹两朝第一人。洞穿理窟执道要，南畿丙子张厥军。尔时江陵位首辅，公不私谒通要津。郎官诽议竭忠荩，不负所学自始进。晚年讲道东林开，中以朋党指党魁。芝兰刈杀萧艾盛，众君子尽国亦摧。谁知白贲守丘园，非立气节树声援。末流贾祸咎攸致，罗织岂公意中事。抑之愈下扬愈高，三元齐名泰三爻。独不见晦翁衍心传，鹿洞集大全。庆元攻伪学！名亦最居先。又不见晦翁《登科录》，藏者珍如玉。况此风檐手泽真，士林传颂倍精神。士林传颂倍精神，道南士气千秋振。
杜茶村留饮书斋时有故宫人在座
作者：汪志道
朝代：清

浣花溪上话残春，诗句文章老更真。酒半一声《河满子》，不堪重见孟才人。
不寐
作者：汪怡甲
朝代：清

一灯未灺梦初回，更鼓楼头次第催。明月恼人眠不稳，百端幻境上心来。
云阻郑陆桥
作者：汪怡甲
朝代：清

无端雨雪阻归舟，绝少知心解客愁。记得临行慈母语，寒衣未就莫勾留。
原韵寿王一如师七十
作者：汪怡甲
朝代：清

矍铄仙翁杖履春，童颜鹤发总精神。年华七秩衣冠古，词藻千篇笔墨新。花发鲤庭添秀色，月名马帐住吟身。昌黎山斗群瞻仰，岂在功名论屈伸。双扶鸠杖庆长春，定是仙桥降谪神。槐泽争传三世旧，菊香竞荐一杯新。从来里巷推名宿，况有文章寿此身。笼就碧纱珠玉满，樗材愧乏雅怀伸。
原韵寿王一如师七十·其一
作者：汪怡甲
朝代：清

矍铄仙翁杖履春，童颜鹤发总精神。年华七秩衣冠古，词藻千篇笔墨新。花发鲤庭添秀色，月名马帐住吟身。昌黎山斗群瞻仰，岂在功名论屈伸。
原韵寿王一如师七十·其二
作者：汪怡甲
朝代：清

双扶鸠杖庆长春，定是仙桥降谪神。槐泽争传三世旧，菊香竞荐一杯新。从来里巷推名宿，况有文章寿此身。笼就碧纱珠玉满，樗材愧乏雅怀伸。
君山望古
作者：汪怡甲
朝代：清
体裁：古风

君山突兀江清空，白云飞尽高人胸。我来绝顶一驻足，四望如在云之中。天与长江一色齐，春申墓侧草萋萋。梅花千树香何在，剩有残碑留古题。危亭高耸在其侧，石破天空樵不识。坐视沧溟日夜流，神龙出没浑难测。石湾二岛夕阳斜，遥遥直映马驮沙。乱帆飘忽天无际，直抵金焦眼界赊。南徐北固一线浮，波清万顷接瓜洲。回望尘海皆龌龊，何当更上一层楼。
君山望古
作者：汪怡甲
朝代：清

君山突兀江清空，白云飞尽高人胸。我来绝顶一驻足，四望如在云之中。天与长江一色齐，春申墓侧草萋萋。梅花千树香何在？剩有残碑留古题。危亭高耸在其侧，石破天空樵不识。坐视沧溟日夜流，神龙出没浑难测。石湾二岛夕阳斜，遥遥直映马驮沙。乱帆飘忽天无际，直抵金焦眼界赊。南徐北固一线浮，波清万顷接瓜洲。回望尘海皆龌龊，何当更上一层楼。
四月十三日寇临吾邑，谢铁珊拒敌而死，诗以挽之
作者：汪怡甲
朝代：清

谢公出处最超然，与世无争证佛缘。寇势突来谁拒敌，忠怀愤发独披坚。那愁白骨千秋暴，祇把丹心一点悬。从此芳名流后世，阎君祠里媲前贤。
次韵答赵紫封见赠
作者：汪怡甲
朝代：清

听琴曾到谢家池，转眼秋光又入诗。蕉色每添新雨后，桂香长送好风时。喜延月影开帘久，贪对花容握管迟。多少青山排闼入，快招松雪再题辞。
渡江
作者：汪怡甲
朝代：清

烽烟何岁定，买棹渡江隈。远水分还合，层波叠复开。橹声随日落，帆影带云来。不尽沧桑感，流离自不哀。
白燕次朱绿卿韵二首
作者：汪怡甲
朝代：清

换得霓裳任所依，淡妆素羽自誇稀。玉关人去谁知己，银烛更阑影共归。入世居然宜本色，问君曾否认乌衣。偏偏独醒繁华梦，十二瑶台学奋飞。瑶轩玉槛最堪依，到眼容颜似觉稀。素羽斜穿珠箔入，淡妆偏认玳梁归。梨花月下争清影，柳絮风前换缟衣。世态于今安可问，不如本色任翻飞。
白燕次朱绿卿韵二首·其一
作者：汪怡甲
朝代：清

换得霓裳任所依，淡妆素羽自誇稀。玉关人去谁知己，银烛更阑影共归。入世居然宜本色，问君曾否认乌衣。偏偏独醒繁华梦，十二瑶台学奋飞。
白燕次朱绿卿韵二首·其二
作者：汪怡甲
朝代：清

瑶轩玉槛最堪依，到眼容颜似觉稀。素羽斜穿珠箔入，淡妆偏认玳梁归。梨花月下争清影，柳絮风前换缟衣。世态于今安可问，不如本色任翻飞。
自题寄云别墅
作者：汪怡甲
朝代：清

茅屋寄深山，白云任往还。狂吟常闭户，名利两閒閒。
舟行即事
作者：汪怡甲
朝代：清

昨夜辞亲去，扁舟又一村。鸦声催客梦，雁语碎诗魂。掠面风无力，沾衣雨有痕。何当重买棹，取次避尘喧。
蛛网
作者：汪怡甲
朝代：清

蜘蛛最爱雅人庐，网结当檐密复疏。三面好将云影补，一钩遥漏月光初。牵来屋角偏勾蝶，张向池头误怯鱼。多少工夫方织就，丝抽乙乙画难如。
题俞省斋蟭寄轩吟草
作者：汪怡甲
朝代：清

半作颠狂半作痴，风流怀抱孰如之。若教重点骚坛将，珍重君家笔一枝。
大观亭联
作者：汪恩
朝代：清
体裁：联

跨太白楼之上，鸳瓦排云，倚画槛一味乡愁，已渐近钟阜晴岚，六朝城郭；横彭蠡江而西，鹭涛堆雪，唤沙鸥共谈宦迹，最难忘峨眉春水，万里风帆。
挽张之洞联
作者：汪惟翰
朝代：清
体裁：联

扬历事三朝，尽瘁鞠躬，谋国未偿先帝托；安危责一己，理繁治剧，济时空负老臣心。
一丛花·虎丘生日自寿
作者：汪懋麟
朝代：清
体裁：词

先生今日又生辰。何幸作閒人。扁舟正泊苏台下，虎丘寺、无限芳春。踏草心情，烧香时节，蛱蝶绕罗裙。美人嘘气总如云。兰麝暗纷纷。玉箫金管随风度，多应是、劝我开尊。不羡神仙，岂须富贵，醉后但称臣。
一剪梅·书邻舟所见
作者：汪懋麟
朝代：清
体裁：词

舵楼小妇正芳年。行尽溪边。看尽桥边。轻摇柔橹对双鸳。今日春天。明日春天。隔帘偷眼笑声偏。他为侬怜。侬为他怜。锦帆寄语急须牵。船也当前。人也当前。
一剪梅·同醉白饮梅下
作者：汪懋麟
朝代：清
体裁：词

小梅勾引蝶蜂狂。为惜韶光。共饮春光。无端忽忆寿阳妆。不在钗旁。定在眉旁。罗浮清梦散幽香。灯影昏黄。月影昏黄。笛声何处最悠扬。开也堪伤。落也堪伤。
七娘子·题画
作者：汪懋麟
朝代：清
体裁：词

疏梅修竹何葱倩。花香人影难分辨。裙带斜飘，鬓鬟低颤。如何背却芙蓉面。露浓苔滑鞋儿践。一枝折损春风乱。笛里声残，陇头书远。故垂罗袂羞人见。
三姝媚·京邸送中郎归枣强
作者：汪懋麟
朝代：清
体裁：词

北风吹旷野。望卢沟桥畔，霜华飘洒。唯别销魂，况客中重别，夕阳斜挂。长揖鞭梢，最怕听、萧萧班马。何事归乎，为惜深闺瘦腰宽也。正是岁除良夜。看小妇妆成，素弦弹罢。细语灯前，把文书针线，权时抛下。笑入罗帏，酩酊了、满身兰麝。若说春明重去，把郎暗骂。
丑奴儿令·野宿
作者：汪懋麟
朝代：清
体裁：词

扁舟又向荒村泊，日落溪桥。月上寒潮。白草黄芦雪未消。故园咫尺偏多阻，雁影寥寥。渔火萧萧。冷宿孤眠第几宵。
东坡引·夏景
作者：汪懋麟
朝代：清
体裁：词

晚凉庭院悄。流萤上阶草。枝枝抹丽开何早。摘来团扇小。摘来团扇小。短衫秃袖，绿云斜绕。才把兰汤搓了。染将指甲猩红好。凤仙花自捣。凤仙花自捣。
东坡引·闺情
作者：汪懋麟
朝代：清
体裁：词

郎如天上月。照侬镜中发。团圞未久清光缺。鬓丝常自结。鬓丝常自结。空闺静悄，香帷凄切。有梦却同谁说。黄昏怕见灯儿灭。冷衾眠不热。冷衾眠不热。
东风第一枝·上巳平山宴集送南溪学士入都和原韵
作者：汪懋麟
朝代：清
体裁：词

蝶舞花残，莺飞草长，春愁此会都乱。骋怀六一堂边，高会五泉亭畔。佳辰修禊，更兴感、萍分蓬断。趁今朝、尊酒花前，明日河桥柳岸。京洛下、旧游总换。长乐外、晓钟远唤。名卿半在公门，好褰后堂绛幔。君王市骏，谁得似、飞龙血汗。问苍生、宣室重开，应叹老成无伴。
东风第一枝·石林招同武曾、锡鬯、二鲍、湘草、谷梁，夜集寓斋，看灯上美人，用史邦卿韵
作者：汪懋麟
朝代：清
体裁：词

剪韭韶光，落灯时节，东风今夜初暖。缕金屏内香浓，碧玉盏中春浅。鸟声报客，正风揭、画帘丝软。好良宵、不饮何为，况有玉凫银燕。红烛里、忽抛星眼。绡幕外、谁凝雪面。依稀人在琼楼，只少歌翻阆苑。画图相识，又恼乱、心情如线。最牵愁、我梦扬州，月下箫声曾见。
东风第一枝·迎春
作者：汪懋麟
朝代：清
体裁：词

冰泮寅前，花舒子后，春声先唤檐鹊。东郊彩仗喧阗，南楼玉人梳掠。粉香花气，映初日、嫩容娇灼。喜六街、高揭金幡，万户低垂珠箔。驮细马、官姬绰约。随皂盖、吏人绎络。芒儿斜绾双鬟，土牛半弯两角。春才过也，共剪韭、传柑为乐。愿圣朝、岁宴年丰，父老常安耕凿。
九日泛舟登平山堂同次功辰玉箫云五叔定家兄
作者：汪懋麟
朝代：清

林木经霜叶乍飞，百年难得此晴晖。休嫌止酒心全减，不怕登山力尚微。病后逢僧怜我瘦，秋残入寺觉人稀。天南众壑青如许，却喜前时策杖归。
九月十日子纶员外招同诸公东河泛舟作歌
作者：汪懋麟
朝代：清
体裁：古风

京东东门连夹城，城上角楼颇高亢。门外长桥跨大河，转粟轰轰车万两。上桥轮蹄莽纵横，争门人畜互击撞。常时送客扛篮舆，局步欹斜防跌宕。今秋新霁尘不飞，田郎招我泛清涨。听事临流足松竹，行厨及午陈脯□。翻匙一饱寻河干，突兀方舟此游创。连樯结缆排米船，绣鞋红氍作行障。遥堤最爱草树齐，逆浪还怜鹅鸭放。岸边亦有高下楼，朱裤青娥出相望。客喧船重风力微，北地操舟踰奡荡。长绳并逐青驴牵，短篙漫忆黄头唱。五里一闸如面墙，下板横波不肯让。闸东更有双棹迎，日映廉泉屹相向。欢情烂漫履舄交，主人大呼倒官酿。一时供帐皂隶趋，吾徒顾此神色王。京朝之官人所荣，如鱼中钩徒弄吭。开元选胜成故文，妄想缗钱曲江上。况复四郊暗戎马，咄嗟行乐理实旷。人生快意须目前，车壁空捶朱雀桁。诸公悬悬思绘图，田郎推我写图状。忠恕精神虽未工，和之大意吾能相。寒宵放笔作绵蕞，指点溪山呼巧匠。
五福降中天·奉贺司农公生子
作者：汪懋麟
朝代：清
体裁：词

簟纹昨夜金光绕，洵是湔裙佳兆。玉燕投怀，石麟入梦，孔释云中亲抱。画堂喧笑。为汤饼关心，弄獐错草。漫说聪明愚鲁，累叶公卿早。万事如今足了。人家皆养子，公非小。千卷文章，百年勋业，久望传香人到。本来福慧，已识之无，凤巢雏好。怪底峥嵘，此郎真个少。
传言玉女·午日闺情
作者：汪懋麟
朝代：清
体裁：词

窄窄单衫，透出冰肌如雪。香销玉臂，懒把朱丝结。钗头艾虎，早被午风吹折。晚凉人静，独看新月。浴罢兰汤，倦倚纱厨欲歇。五时花袅，罗帐休轻揭。回思斗草，摘得宜男羞说。可怜辜负，端阳时节。
传言玉女·徐健庵编修生日
作者：汪懋麟
朝代：清
体裁：词

花扑春缸，满座香浮竹叶。君家兄弟，较河东无别。襟期磊落，只有文章心热。朝回无事，弄吟风月。锁院抡才，奏湘灵、总人杰。九方一顾，把马群空绝。劝尽此觞，难得早梅如雪。况逢长至，长年时节。
元夜禁中观放烟火歌
作者：汪懋麟
朝代：清

明月如轮碾金殿，蒙蒙玉露垂深院。万里高天无片云，凤凰城阙分明见。此时禁庭人影稀，但听铜龙下银箭。忽然天乐来九霄，耳边仿佛闻箫韶。步辇从容出复道，华灯的皪明春宵。赭黄盘龙覆御榻，羽林排列皆腾骁。便殿前头竿百丈，彩绳高系青天上。银花火树齐开张，珠斗明星尽奔放。金鹅赤凤无不有，玉女仙人各奇状。云中宝塔何嵯峨，海上蜃楼起烟浪。更有奇花次第悬，千枝堕地生金莲。火山吞吐走日月，急如万弩离箭弦。爆竹声中作霹雳，又如铁马攻战相回旋。夜静笙歌转清彻，两傍侍臣时叫绝。一回花放乐一阕，此曲人间岂能窃？何意书生按拍听，果然妙舞《霓裳》月。羽骑传呼催返驾，钟鼓楼前已三下。飘若浮云风雨过，万点灯花一时谢。独倚危栏似梦中，月影沉沉转台榭。
内家娇·再观女乐和姜绮季
作者：汪懋麟
朝代：清
体裁：词

忽闻仙乐至，霓裳曲、飞下云霄。记杨柳画楼，曾邀粉黛，芙蓉水榭，再贮妖娆。今何幸，徐娘身未老，谢傅兴偏豪。未免有情，香儿雪面，谁能堪此，净琬纤腰。时逢残雪后，金尊倒、梅花清夜迢遥。击碎文犀簪子，庭叶齐飘。且莫惜千金，灯烧夜夜，只愁一曲，云散朝朝。愿借东风留住，过了元宵。